
Introducere 


Prezenta lucrare are drept ţel un exerciţiu antropologic: 
pe baza materialelor oferite de către clasici ai etnografiei 
româneşti (de pildă Elena Niculiţă-Voronca şi Simion Florea 
Marian) şi a celor recente, aparţinînd unor etnologi 
contemporani (cum este Ofelia Văduva, ale cărei studii 
constituie un punct de sprijin pentru lucrarea noastră), de 
asemenea - într-o mult mai mică măsură - pe baza unor 
observaţii proprii de teren, obţinute în anii 2003 şi 2004 în 
comuna Sfantu Gheorghe (Tulcea), am încercat să aflăm dacă 
şi în ce măsură instituţia pomenii, aşa cum este cunoscută în 
spaţiul balcanic ortodox, iar în particular în România, poate fi 
introdusă în registrul teoretic al darului maussian, altfel spus, 
să ne chestionăm dacă pomana acţionează asemenea darului, 
supunîndu-se triplei obligaţii şi (re)stabilind relaţii pe mai multe 
nivele egale ca importanţă: de exemplu, social şi religios, 
existînd în acelaşi timp credinţa actorilor într-o comunicare, 
într-un schimb permanent între lumea de aici şi cea “de 
dincolo”. Nu fără interpretări (şi improvizaţii !), am constatat 
că pomana se pretează studiului din punctul de vedere al 
sistemului triplei obligaţii (a dărui, a primi, a contra-dărui), 
însă dificultăţile ne întîmpină la fiecare pas: pomana poate fi 
apropiată experimental de sistemul “darului arhaic”; totuşi, nu 
este posibilă nici o echivalare sau măcar simetrie cu cele două 
instituţii din care Marcel Mauss şi-a extras teoria: potlatch şi 
kula. Aşadar, ne-a fost permis să studiem pomana în cadrul 
maussian, însă, aşa cum se va vedea către final, nu putem 
rămîne cu mai mult decît concluzii fragile şi de ordin preliminar. 
Unor elemente fundamentale privitoare la instituţia pomenii 
(incluzînd şi chestiuni de etimologie) şi cercetării propriu-zise 
a relaţiei pomană - dar le este dedicat capitolul 1 (“Pomana. 

Pomana ca dar”). 

Un element important în ansamblul de credinţe privitor 
la “lumea de dincolo” şi la comunicarea dintre lumea aceasta 
şi lumea cealaltă este credinţa într-un “transfer” al bunurilor 
(nu numai alimentare) care are loc între lumi. Credinţele sînt 
nuanţate, în funcţie de zonă şi de populaţii, iar asta se va vedea 
în capitolul 2 (“Despre «transfer»”). Acest capitol este o 
secţiune strict etnografică a lucrării, noţiunea de “transfer” 
nefiind tratată teoretic, ci numai descriptiv. 

Tot un capitol cu caracter etnografic este şi cel de-al treilea 
(“Paştele Blajinilor/Morţilor”). Este departe de a fi vorba de o 
expunere exhaustivă a subiectului: noi informaţii pot fi 
adăugate oricînd, iar noi cercetări de teren în spaţiile unde se 
practică sărbătoarea, aşa cum are loc în zilele noastre, ar fi nu 
numai un obiect de seducţie, ci şi unul util. 

Aşa cum am spus şi mai sus, concluziile (capitolul 4) nu 
sînt mai mult decît o mărturie a limitelor şi a fragilităii unui 
astfel de demers cum este al nostru. 

Un apendice al lucrării este rezervat unei descrieri a 
Paştelui Blajinilor, pe baza observaţiilor unui venetic ne¬ 
etnograf, însă cunoscător de mai multe zeci de ani al locului, 
actualmente rezident şi întreprinzător în sfera turismului rural, 
în final, succinte informaţii asupra unor sărbători şi credinţe 
din Sfantu Gheorghe sînt oferite, provenind din surse diverse 
şi nesistematice. 



1. Pomana. Pomana ca dar 


Cuvîntul pomană ar putea fi încă subiect de controversă 
în cercurile lingviştilor. După O. Densusianu, termenul este un 
împrumut “de veche origine bulgărească” 1 , în vreme ce I.A. 
Candrea socoate acest cuvînt drept împrumut direct din slava 
veche 2 . Al. Graur, mai puţin preocupat de etimologie, clasifică 
termenul printre cele de origine slavă, dar bine înrădăcinate în 
fondul lexical fundamental al limbii române 3 . Potrivit lui 
A. Ciorănescu 4 , cel care a afirmat primul originea slavă a 
cuvîntului a fost slavistul austriac Franz Miklosich 5 . Opinia 
acestuia a fost acceptată “fără rezerve” de cei mai mulţi 
lexicografi români, printre aceştia numărîndu-se A. de Cihac, 
autorul dicţionarului de etimologii daco-romane, apărut la 
Frankfurt pe Main în 1870-1879 6 . în lucrarea sa, care se ocupă 
de termenii ne-latineşti din limba română, pomană va fi găsit 
printre cuvintele de origine slavă. Alţi autori de dicţionare, 
printre care se numără şi Lazăr Şăineanu, consideră la rîndu-le 
cuvîntul ca avînd origine slavă. 

Un punct de vedere diferit are Gh. Mihăilă 7 , care 


1 O. Densusianu, Istoria limbii române. Editura Ştiinţifică, Bucureşti 

1961, p. 180, în Văduva 1997, pp. 169-170. 

3 l.A. Candrea şi Gh. Adamescu, Dicţionarul enciclopedic ilustrat, Cartea 
Românească, Bucureşti 1926-1931, p. 970, în Văduva 1997, p. 170. 

■’ Al. Graur, încercare asupra fondului principal lexicul al limbii române. 
Editura Academiei, Bucureşti 1954, în Văduva 1997, p. 170. 

A A. Ciorănescu, Diccionario Etimologia) Rumano, Universidad de 
Laguna 1958, p. 647, în Văduva 1997, p. 170. 

5 în studiul apărut la Viena (1860), Die slavischen Elemente im 
Rumunischen, p. 37, în Văduva 1997, p. 170. 

6 Dictionnaire d 'etymologie dacoromaine, p. 275, în Văduva 1997, p. 170. 

7 Gh. Mihăilă, Împrumuturi vechi sud-slave in limba români. Editura 
Academiei, Bucureşti 1960, p. 146, în Văduva 1997, p. 170. 

condideră că substantivul pomană (forma mai veche: pomeană) 
este un derivat românesc al verbului (a) pomeni, împrumutat 
ca atare din slavă. Această etimologie a fost acceptată în DLR 8 , 
în vreme ce colectivul de autori ai DEX-ului 9 indică 
substantivul pomană ca originar din slavul pomenu. 

în româna veche, cuvîntul este folosit cu sensul de pome¬ 
nire, amintire (Văduva 1997, p. 171). El apare sub forma 
pomeană (originară din verbul pomeni ). Potrivit Ofeliei Văduva, 
în cercetările întreprinse pentru AER, “a fost consemnat termenul 
care supravieţuieşte în limbajul actual (însă cu sensul concret de 
colac)”. La sensul de amintire al termenului s-a adăugat cel de 
parastas (= slujbă religioasă întru pomenirea celor morţi, Văduva 
1997, p. 171). Nu este cazul să insistăm prea mult: sintagma 
“veşnica pomenire” sugerează fără echivoc o preferinţă 
verbalizantă asupra termenului. Şi nu este deloc un fapt unic 
formarea unui infinitiv lung latinesc dintr-un cuvînt de origine 
non-latină... 

Ofelia Văduva susţine (1997, pp. 171-172) că tot prin 
extensie cuvîntul a căpătat şi sensul de masă comună. în 
succesiunea rituală de tip funerar, pomana (= masa în comun, 
în acest caz) are un rol central. în fine, ne oprim asupra sensului 
concret de obiect oferit întru pomenirea morţilor. Folosind 
cuvintele Ofeliei Văduva (1997, p. 172), acest ultim sens este 
de dar, în particular, un dar care slujeşte pomenirii mortului, 
mîntuirii sufletului şi iertării păcatelor. Noţiunea de dar în 
înţelesul lui Mauss este vizată, însă mă opresc deocamdată aici, 
amînînd pentru puţin mai tîrziu cercetarea noţiunii de pomană 
în cadrul mecanismului maussian al darului. 

Nu am insistat prea mult asupra evoluţiei termenului (aşa 
cum ne este prezentată de către Ofelia Văduva). Potrivit acesteia 


* Dicţionarul limbii române, serie nouă, Editura Academiei, Bucureşti 
1965-1995, tom. VIII, în Văduva 1997, p. 170. 

9 Dicţionarul explicativ al limbii române. Editura Academiei, Bucureşti 
1975, p. 720, în Văduva 1997, p. 170. 

(1997, p. 170), din abstract (pomenire = amintire), cuvîntul 
pomană a căpătat, metonimic, un sens concret (pomană = obiect 
oferit întru amintirea morţilor). Pentru noi nu sînt interesante 
în mod special adaosurile cronologice de sensuri, ci totalitatea 
sensurilor, de unde putem extrage, pe rînd, sensurile care ne 
interesează. 

O formă populară de plural, inexistentă în dicţionarele 
amintite mai sus, este pomene, cu sensul de colaci sau figurine 
de aluat care “merg pe năsălie, înaintea mortului şi care sînt 
dăruite preotului” - colacii sînt oferiţi participanţilor la slujbă; 
“colacii ce să fac la mort şi să duc pe masă înaintea mortului, 
cînd îl duc la groapă, se numesc pomene.” 10 . Ne reţine atenţia 
forma pe care o pot lua acestea: “crestăţi 11 , sfmţişori sau 
pupeze” 12 ; “hulubi, scară, foarfecă, jug, opt, potcoave” 13 . 
Pentru a afla semnificaţia acestei morfologii este nevoie fără 
dubiu de o cercetare profundă şi de durată. Cercetarea pomenii 
ca obiect oferit într-un context funerar ar trece în acest caz 
într-un domeniu nou, al formei, de la cel al substanţei. Cu alte 
cuvinte, este la fel cum, în loc de a oferi vin într-un pahar 

10 Voronca 1998, p. 318. 

" “Colacii sau pomenele pentru morţi se fac fără soţ - se fac foarte mari. 
în Bucovina, aceşti colaci se numesc «crestăţi», poate pentru împletitura 
lor crestată. Forma pomenilor e de ma[ multe feluri. Mai întăi se face un 
colac mare, rotund, frumos împletit. în Bucovina, se aşează pe acesta 
cununuţe de aluat, împletite în două, în curmezişi, una lîngă alta, părind 
ca nişte vălurele creţe cînd e copt. A doua formă de colac e crucea. Aceasta, 
în Moldova, nu se face. Formele cele mai dese, atît în Moldova, cît şi aici 
sînt: colacul foarte mare în formă de 8; colacul în aceeaşi mărime în forma 
unui S de tipări; colacul în forma lui X: Doi S crucişi, formînd o roată; doi 
O crucişi, împletiţi unul în altul; un pătrat cu laturile cîrjobate; un triunghi 
asemnea cu capetele cîrjobate; un trifoi._Mai sînt şi alte forme de colaci 
lungi, frumos împletiţi şi toţi foarte mari. în Ropcea, din colacii care se fac, 
în forma de S se aranjează o cruce pe masa parastasului, din patru S, puşi 
cap la cap, iar la capetele crucei să pun patru hulubi de aluat (...)” (Voronca 
1998, pp. 318-319). 

12 S. FI. Marian, Inmormîntarea la români. Editura Grai şi Suflet - Cultura 
Naţională, Bucureşti 1995 [1892], în Văduva 1997, p. 173. 

” A1EF, chestionar AER, Văduva 1997, p. 173. 

oarecare, se oferă vinul într-un vas cu o anume formă şi, 
eventual, cu anumite motive sau inscripţii 14 . 

Un alt sens al termenului pomană este de colăcel dăruit 
“împreună cu o batistă legată cu ban şi luminare în timpul 
slujbei de înmormînare” (Văduva 1997, p. 173) 15 . Aici nu mai 
avem de a face cu o variaţie morfologică a unui singur tip de 
obiect alcătuit dintr-o materie constantă, cu semnificaţii diverse 
ale formelor. 

Despre acestea, alcătuite dintr-un număr de obiecte 
diferite, care pot avea fiecare în parte semnificaţii şi utilizări în 
secvenţe post-mortem diferite (colăcel = aliment + batistă = 
ţesătură + monedă = metal, valoare de schimb + luminare = 
foc, lumină etc.), putem spune, în termeni ipotetici, că avem 
de-a face cu un ansamblu sintactic. Destinaţia explicită a acestui 
ansamblu care nu este întîmplător 16 permite înscrierea acestei 

14 Pentru semnificaţia formelor şi, In general, pentru ofrandele cerealiere 
în spaţiul balcanic, vezi Mesnil şi Popova 2002, pp. 101-117. Pentru 
ipostaze ritual-culinare ale griului: Marianne Mesnil, “Timp îndurat, 
timp mascat”; de asemnea, pentru legătura dintre forme (în cadrul 
pomenilor) şi calendarul ritual (balcanic), Marianne Mesnil şi Assia 
Popova, “De la moşi la nou-născuţi: pîinile Celor Patruzeci de Mucenici” 
- ambele într-un volum cu două secţiuni: 1997, pp. 203-212, respectiv 
298-330. Pentru versiunea franceză a celui dinţii, vezi "Des ancetres aux 
nouveau-nes: Ies pains de la Saint-quarante”, în L ’Uomo , Roma, 111 n.s., 
nr. 1, 1990, pp. 39-73. 

15 Văduva 1997, p. 173. 

16 “ (...) nu mult după căderea lor [diavolii] s-au strins cu toţii la un loc, 
au ţinut sesie [...] şi s-au înţeles, ca să facă, de pe pămînt şi pînă la al 
treilea cer, mai multe vămi şi la fiecare vamă să oprească sufletele 
oamenilor repauzaţi care călătoresc de pe pămînt spre cer, să le cerceteze 
şi să cumpănească faptele cele rele, ce le-au făcut în viaţă şi apoi cum vor 
vedea că numai ceş-ceva au păcătuit să nu le lase defel a trece mai departe, 
ci a le opri şi a le arunca în focul veşnic şi nestins al iadului. (...) La vama 
de lîngă puntea aceasta numită şi puntea raiului e aşa de întuneric că nu 
se vede nici mîna, de aceea e foarte greu de trecut peste dînsa. Dacă 
sufletul celui repauzat e foarte păcătos, cum pune piciorul pe dînsa deauna 
pică în iazăr şi se duce în iad, iar dacă e nevinovat şi drept ca lumina 
atunci scapă, trece mai departe şi se duce în rai. Celor mai multe suflete 
însă tocmai cînd se află la mijlocul punţii acesteia şi speră că sînt scăpate 
de pericolul cel mai mare, le iese înainte o miţă, iar dindărăt un cine. 

versiuni a termenului pomană într-un repertoriu de obiecte de 
schimb menit trecerii cu bine a sufletului celui mort în lumea 
de dincolo. Iată şi ce spune Ofelia Văduva: “pomineţii erau 
bucăţi de pînză legate cu un ban, un covrig şi o luminare, se 
dădeau pentru vămi"' 1 . 

Să ne oprim şi asupra termenilor sinonimi ai cuvîntului 
pomană. Ofelia Văduva (1997, p. 174) prezintă trei sinonime: 
latinescul sacrificiu , slavul jertfă şi mai puţin cunoscutul 
(regionalism) rai, de asemenea slav. O cercetare asupra 
fenomenului sacrificului, chiar şi succintă, în măsura în care 
este de ajutor explicării termenului pomană, ar depăşi cu mult 
obiectivul acestei lucrări 18 . 


Miţa vrea numaidecît să le dea jos în iazăr, iar cinele n-o lasă. în fine, 
soseşte un om şi dacă sufletul trecător are vreo para la sine şi i-o dă, omul 
acela alungă miţa şi-l ajută să treacă puntea, dacă n-are cu ce-i plăti, 
atunci e pace de dînsul, căci omul îl lasă şi trebuie apoi să cadă în iazărul 
cel fără de fund. De aicea vine datina românilor de a pune mortului în 
mînă o luminiţă de ceară cu un bănuţ lipit de dînsa, anume ca avînd şi 
aprinzînd lumina să vadă pe unde are să se ducă şi plătind bănuţul omului 
să-l treacă de cealaltă parte” (Marian 1995, pp. 287-289). Şi, mai departe: 
“Cu toate că dracii sînt foarte riguroşi întru cercetarea şi cumpănirea 
faptelor omeneşti, totuşi sufletul poate foarte lesne să scape din ghiarele 
lor şi să se ducă mai departe, dacă la flecare vamă, unde este oprit şi 
învinovăţit nu numai pentru faptele cele rele, care într-adevăr le-a făcut, 
ci chiar şi de multe altele ce nu sînt adevărate, scoate cîte un colac şi cîte 
un ban dintre colacii şi banii ce s-au dat de pomană, săracilor peste sălaş, 
cînd i s-a dus corpul la groapă şi le dă dracilor ca plată. Dacă e păcătos şi 
pe lîngă aceea nici nu are cu ce plăti pe vameşi atunci e vai şi amar de 
dînsul (...)” (p. 290). 

17 A1EF, Chestionar AER, Văduva 1997, p. 173. 

" “Raporturile dintre sacrificiu şi dar constituie cealaltă constelaţie de 
probleme pe care, după părerea noastră, religiologia lui Mauss nu le-a 
constituit cu adevărat, dar pe care le poartă totuşi în sine. Faptul ar putea 
părea paradoxal, dacă Mauss trece pe drept cuvînt drept referinţa 
fondatoare în materie de sociologia darului, dacă prea adesea el nu este 
cunoscut decît prin Eseul despre dar. Mirarea va fi însă mai mică dacă 
vom urmări cum s-au petrecut lucrurile. Cînd Mauss se ocupa de sacru şi 
de sacrificiu, nu se ocupa încă de dar, deci avea tendinţa să îl menţină la 
periferia sacrificiului; iar cînd ajunge în sfîrşit la dar, sacrificiul îl 
preocupa într-o măsură mai mică şi în loc să se oprească asupra unei 

Nu putem încheia înainte de a ne opri asupra formei 
verbale (a) pomeni. Potrivit lui Valeriu Bălteanu, verbul are 
utilizări de natură magici Nu este cazul aici să dezvoltăm un 
fenomen deloc străin cercetătorilor: evocarea numelui poate 
deveni un act de constrîngere magici fie că este vorba de un 
efect obţinut simultan, fie de un efect viitor 19 . în fine, deşi 
vorbeşte în amănunt despre etimologie şi evoluţie semantici 
O felia Văduva nu aminteşte originea greacă a termenului: 
“termenul pomană este derivat din slavonul ITomeHb, pomenii, 
traducere literară a termenului grec mneme (“memorie, 
amintire”) şi care desemnează anume sărbătorile de comemorare 
a morţilor, însă în româneşte, cuvîntul se aplică de asemenea 


«reluări» necesare de acum - aşa cum bine a observat Alain Caill6 -, el 
s-a grăbit spre noile teritorii abia întrezărite. (...) în Eseul despre sacrificiu, 
darul apare de mai multe ori, însă numai spre a fi marginalizat şi chiar 
respins. O lectură atentă relevă extraordinarul interes «epistemologic» al 
acestei analize a darului. Vom demonstra că pentru a scăpa de el, Hubert şi 
Mauss sînt constrînşi să se dedea - dacă termenul nu e prea pompos şi 
obscur - unor adevărate paralogisme metodologice. Darul în Eseul despre 
natura şi fimcţia sacrificiului sau cum să scapi de el gîndind împotriva 
propriei metode! (...) De fapt, trebuie să înţelegem că Hubert şi Mauss nu 
pot să vadă darul, nici măcar acolo unde există, căci în epocă nu 
constituiseră încă darul ca structură. Nu constituiseră darul ca obligaţie şi 
deci ajung să se confrunte cu dilema logică (liber sau obligatoriu ?) şi 
morală a darului (interesat sau dezinteresat ?). Şi ca toţi cei ce se izbesc de 
o structură fără să o vadă, se încăpăţînează şi ei să o distrugă dublîndu-şi 
analizele, rămînînd în mijlocul bucăţilor dintr-un puzzle pe care nu mai 
ştiu să îl reconstituie. Din această clipă le este imposibil să vadă darul, 
chiar acolo unde el li se arată. Astfel, în sacrificiul de cerere, Hubert şi 
Mauss nu găsesc nici un dar, deoarece li se pare că e vorba despre angajarea 
divinităţii printr-un contract.... Do ut des nu e un dar! Nu văd darul nici în 
holocaust, aici fiind vorba despre mulţumiri adresate divinităţii pentru 
binefacerea primită. Deci o datorie, nu un dar” (Camille Tarot 2001 - 
pentru relaţia dintre sacrificiu şi dar la Mauss, vezi Cap. 30, subcap. 
“Sacrificiu şi dar”, pp. 522-526). 

19 “Pe teren folcloric, verbul a pomeni are o serie întreagă de implicaţii 
de ordin magic; este suficient să amintim unele credinţe referitoare la o 
serie întreagă de semne care arată diverse conotaţii ale pomenirii numelui 
cuiva (...).” (Bălteanu 2001, pp. 129-130). 

ceremoniei destinate a onora unul sau mai mulţi morţi, şi obiectelor 
distribuite cu această ocazie în memoria acestora” 20 . 


în Magia darului, Ofelia Văduva îşi intitulează unul dintre 
subcapitole “Darul instituţionalizat. Pomana”. Iată cum 
debutează acest subcapitol: “în paginile anterioare am notat 
că în sistemul de viaţă tradiţional darul reprezintă o instituţie 
culturală care reglementează acţiunea de a dărui prin severe 
norme respectate de întreaga comunitate. în cadrul acestei 
instituţii, se remarcă prin frecvenţă, reguli rigide şi prin 
consecvenţa cu care, încă, este dăruită pomana". Mai departe, 
consideră pomana drept “practică oblativă complexă...structura 
esenţială a instituţiei culturale a darului, forma, prin definiţie, 
a darului instituţionalizat, ce se bazează pe respectarea unui 
ansamblu coerent de norme tradiţionale privind timpul, spaţiul, 
conţinutul, codul gestual şi verbal însoţitor al acţiunii de oferire. 
Mecanismele acestei instituţii sînt reglate de forţa credinţei în 
viaţa «de dincolo» şi în necesitatea cîştigării bunăvoinţei 
strămoşilor, pentru asigurarea protecţiei şi a bunului mers al 
vieţii oamenilor şi animalelor din gospodărie. Totodată, 
mecanismele ei sînt reglate de sistemul coercitiv al societăţii 
tradiţionale, care amendează abdicarea de la obligativitatea 
oferirii ofrandelor pentru morţi sau încălcarea regulilor rituale 
de practicare a acestei oferte (Văduva 1997, p. 128)”. Asupra 
acestei din urmă motivaţii sociale (şi fără îndoială psihologice) 
nu este cazul să insistăm. 

Din cele de mai sus, ne interesează să desprindem, însă, 
în mod esenţial, următoarele: (1) potrivit autoarei (pe care am 
citat-o şi o vom cita în continuare), pomana este o formă 
culturală de dar, (2) cartacterul de jertfă, de ofrandă al acestui 
tip de dar; (3) pomana ca «dar instituţionalizat»; (4) pomana 


Mesnil şi Popova 2002, p. 103. 

ca ansamblu ceremonial; (5) credinţa populară în viaţa de 
dincolo şi în dependenţa celor vii 21 de bunăvoinţa strămoşilor. 
Iată ce spune autoarea mai departe: “Noţiunea de «pomană» 
implică, în principal, ideea renunţării (comună tuturor formelor 
de daruri ), cît şi ideea gratuităţii gestului 22 , a lipsei unei 
recompense concrete pentru donator din partea primitorului 
ofrandei (în subtext, el aşteaptă recompensă din partea 


21 “Sîmbăta cerul e deschis, atunci aşteaptă sufletele şi se uită, oare li-a 
trimes ceva de pe astă lume ? Dacă nu li s-a dat nimic, se supără şi se 
roagă la sufletele celea cărora Ji s-a dat de acasă; acelea stau la masă, cu 
ceea ce li s-a dat dinainte. «împrumută-mi şi mie pănă sîmbătă, zice 
sufletul, că poate mi-or da şi ţ-oi da înapoi!». Dar dacă şi sîmbăta viitoare 
nu capătă, atunci sufletul căruia i-i dator vine şi-l pişcă şi-i cere: «Dă-mi 
ce-i al meu !». Sufletul plînge şi blastămă: «Să dea Dumnezeu păn’la 
anul să vie şi ei aice - neamurele ce are - să vadă cum năcăjesc eu !»” 
(Voronca 1998, p. 312). 

22 “Nu există dar gratuit” denumeşte Mary Douglas un articol al său, 
apărut în volum cu traducerea franceză a cărţii How Institutions Think. 
Potrivit autoarei, darul dezinteresat este o “ficţiune”; precizează însă 
mai departe (bazîndu-se pe opera lui Mauss) că “teoria darului este o 
reflecţie asupra solidarităţii umane”. Ideea de solidaritate este utilă: în 
măsura în care pomana serveşte la realizarea şi conservarea unei solidarităţi 
în diverse comunităţi, acesta este un argument în favoarea considerării 
pomenii drept dar. Să nu ne limităm la aceasta însă - din mărturiile 
etnografice este limpede că se urmăreşte nu numai o solidaritate între 
vii, ci şi între vii şi decedaţi (Douglas 1999, pp. 163-177). - “Mais 
surtout la gratuite: il y ades dons gratuits...” îi răspunde polemic Godbout 
(1992, p. 247 - Godbout se referă aici la articolul lui M.D. apărut în 
M.A.U.S.S. în 1989), intitulîndu-şi ca atare un capitol al lucrării sale. 
Spune el, “...on doit conserver ce sens du mot gratuit. II y a des dons 
gratuits au sens que, pour celui qui Ies fait, le geste este entierement 
satisfaisant en lui-meme et sans necesite de retour (de premier type, 
materiei). La relation aux enfants est evidemment l’exemple extreme de 
cela. II faut donc rejeter ce qu’implique l’utilisation de la gratuite dans 
le context marchand, mais conserver l’element de gratuite dans la notion 
de don” (p. 259). Totuşi, după cum Godbout însuşi continuă, “o analiză 
a darului arhaic duce la eliminarea acestei dimensiuni...”. Ieşim aşadar 
din sfera “darului arhaic”, în care încercăm să plasăm pomana balcanică. 
Nu echivaleză totuşi cu a înceta să ne întrebăm asupra semnificaţiei gestului 
gratuit în contextul în care ne plasăm ! 



Pomană şi dar 


15 


strămoşilor). Vom reveni asupra conţinutului ideatic al noţiunii, 
care, în complexitatea ei, include, totodată, componente ce se 
referă la reciprocitate şi calcul, sugerînd variate posibilităţi de 
interpretare (Văduva 1997, p. 128)”. 

Aici avem de-a face cu un paradox: orice despărţire de 
un obiect este o “renunţare”, fireşte. Introducînd însă pomana 
în cadrul mecanismului maussian, mai exact, ţinînd seama de 
obligaţia finală de a contra-dărui, ne vom confrunta de la bun 
început cu o mare dificultate. Şi anume: putem urmări în cel 
mai minor detaliu ce se întîmplă în lumea aceasta; ştim ce şi 
cum dăruieşte A (un om viu), dar nu ştim ce se află dincolo de 
cortina înstelată a “lumii de dincolo” - nu ştim, adică, ce şi 
cum (contra) dăruieşte B (un strămoş). Este un impas, pentru 
că traseul unidimensional-reversibil sau circular al darului nu 
poate fi urmărit decît în limitele nivelului social, sau mai bine 
spus material. Pentru a lucra cu schema darului a lui Mauss, ne 
vedem obligaţi să privim mişcarea darului în oricare sens, fie 
că este vorba de daruri între vii, fie despre daruri între vii şi 
decedaţi. în aceasta constă şi dificultatea demersului nostru: 
observaţia nu ne este la îndemînă, iar despre metode statistice 
nici nu poate fi vorba! în ciuda dificultăţilor, vom continua 
acest demers. Ca urmare, nu va putea fi vorba de o observaţie 
a etnografului asupra lumii de dincolo, ci o cercetare asupra 
credinţelor celor din lumea noastră, privitoare la cealaltă lume. 
Credinţa celor studiaţi, referitoare la relaţia cu strămoşii, va 
ţine locul cercetării unui obiect care scapă, cum am spus, 
observaţiei ştiinţifice. Întorcîndu-ne la expresia Ofeliei Văduva, 
putem fi de acord - ţinînd seama de existenţa unui cadru ritual 
cvasi-religios - că în actul pomenii există o componentă subtilă 
a acestui act, în vreme ce în partea de jos, densă şi pămîntească, 
se află calculul; aceasta pentru că există “în subtext” speranţa 
unei asistenţe din partea defunctului; cu alte cuvinte, pomana 
este dedicată într-un act iniţial vecin renunţării, iar contextul 
ritual cere o astfel de atitudine, însă în acest timp speranţa unei 
recompense aşteaptă smerită în umbră. 

Ofelia Văduva clasifică pomana în (1) pomana cotidiană 
şi (2) pomana rituală (aceasta fiind mai departe clasificată în 
pomana pentru vii - sau pomana în viaţă - şi pomana pentru 
morţi - 1997, p. 129). Acestei din urmă categorii, care ne 
interesează şi pe noi, Ofelia Văduva îi oferă cel mai mult spaţiu. 
Vom ajunge acolo, nu înainte de a aminti cele două forme 
“minore” de pomană. 

“Identificăm pomana cotidiană, sub forma ofrandelor 
oferite zilnic, fără condiţionări în timp sau în spaţiu”, spune 
Ofelia Văduva (1997, p. 129), referindu-se la astfel de situaţii: 
se oferă o bucată dintr-o plăcintă sau un blid dintr-o oală de 
mîncare; sau, se oferă, oricînd există prisos, săracilor; apoi, 
situaţii cu semnificaţii rituale mai bine conturate: ofranda 
primelor roade, de asemenea “interdicţia de a mînca din primul 
lapte, din pîinea nouă, din carnea porcului sacrificat, înainte 
de a oferi ofrande, destinate divinităţii şi strămoşilor”. Aici, 
noţiunea de pomană este interferenţă cu noţiuni complexe, de 
exemplu cu ofranda sau sacrificiul. Pomana rituală “marchează 
etapele de trecere din «lumea asta» în «lumea cealaltă», 
momentele de separare şi apoi de integrare” a defunctului 
(1997, p. 129). Pentru noi, definiţia este insuficientă: autoarea 
pune accentul pe “trecerea” defunctului, iar în subsidiar pe 
pomana care însoţeşte această trecere, însă, după cum vom 
vedea şi mai jos, nu mai este cazul de a vorbi de “integrare” în 
cazul strămoşilor. în cazul pomenii pentru vii (sau “din viaţă”), 
cel care urmează mai devreme sau mai tîrziu să devină defunct 
se substituie rudelor, dînd de pomană pentru sine, în avans! 
Ajungînd pe lumea cealaltă, nu va avea decît să se bucure de 
“creditul-pomană” pe care l-a alimentat cît era în viaţă, după 
cum l-a lăsat inima sau punga. Privind din punctul de vedere 
al unei noţiuni pe care o vom expune în capitolul 2 al acestei 
lucrări, este vorba evident de un “transfer” către sine însuşi, 
dar nu unul simultan sau imediat succesiv, aşa cum putem să 
ne imaginăm că se întîmplă în cazul pomenii către morţi. 

în fine, pomana pentru morţi “prezintă forma cea mai 

bine organizată şi a cărei amploare şi frecvenţă sînt deosebite” 
(Văduva 1997, p 129); această practică are loc pe baza unui 
calendar cu date precise 23 , de asemenea are loc în spaţii bine 
delimitate: curtea gospodăriei, poarta cimitirului, capacul 
sicriului etc. în particular, pomana de Paştele Morţilor are loc 
la Sfăntu Gheorghe în prima zi de luni după Duminica Tomii, 
iar locul de desfăşurare este cimitirul (aleea principală şi 
mormintele fiecărei familii) etc. 

Ca forme de manifestare, amintim (a) pomana de mînă 
(alimente şi nu numai) şi (b) masa de pomană (praznic, 
comîndare etc. - Văduva 1997, p. 130). 


Ofelia Văduva înscrie de la bun început pomana în sfera 
darului (1997, p.130), considerînd alimentele ca “daruri ale 
divinităţii pentru oameni” şi pomana drept “dar oferit 
semenilor”; două proverbe sînt menite să-i susţină punctul de 
vedere: “dar din dar se face Rai” şi “de unde dai, Dumnezeu 
îţi dă” (1997, p. 130). Desigur, cele două nu sînt suficiente 
pentru a da seama de întreg imaginarul popular românesc legat 
de această formă de dar uman urmată de un, să-i spunem aşa, 
contra-dar divin, însă o succintă analiză a lor este utilă: potrivit 
celui dintîi proverb, omul, dăruind în mod repetat, va primi o 


23 “Fixarea în timp a «soroacelor», cît şi a zilelor de oferire a pomenii în 
calendarul popular, reflectă concepţia despre moarte a ţăranului (...). în 
acest sens, pentru sufletele neplecate încă se fac pomeni imediat după 
înmormîntare, apoi la trei, nouă, patruzeci de zile (cînd sufletul pleacă 
definitiv), pentru sufletele plecate dar neintegrate, se fac pomeni la şase, 
nouă, douăsprezece luni şi în fiecare an pînă la şapte ani (cînd se consideră 
terminat procesul de integrare a sufletului în lumea «cealaltă»), iar pentru 
sufletele plecate şi integrate sînt organizate marile pomeni ale Moşilor, 
la care sînt comemoraţi toţi morţii familiei” (Văduva 1997, pp. 132- 
133). “Pomană să faci toată săptămîna, dar dacă n-ai făcut sîmbăta, nu-i 
primit. Sîmbăta cerul e deschis, atunci aşteaptă sufletele (...)” (Voronca 
1998, p. 312). 

răsplată reprezentată de o viaţă fără griji în Rai; al doilea 
proverb - mai puţin poetic, fără sugestii direct cantitative, 
exprimă mai limpede existenţa actului reversibil dar/contra- 
dar. Schema completă a darului maussian nu este însă una 
unidimensională cu dublu sens (A îi dăruieşte lui B, B îi contra- 
dăruieşte lui A), ci una triunghiulară de tipul următor: A îi 
dăruieşte lui B, Dumnezeu îi contra-dăruieşte lui A în numele 
lui B). Adăugind legătura subînţeleasă între B şi Dumnezeu, 
schema va fi completă: avem de-a face cu o relaţie de tip dar 
+ contra-dar. Cu toate acestea, se poate vorbi de o obligaţie 
(cea de-a treia în înţeles maussian 24 ) de a contra-dărui din partea 


2a Ne vedem nevoiţi să aplicăm mereu, de-a lungul lucrării, schema “triplei 
obligaţii” ca pe un bun imuabil şi inatacabil al antropologiei, fără a 
cerceta în profunzime originea şi subtilităţile noţiunii. Tarot ne uşurează 
demersul: “Această formulare a triplei obligaţii constituie esenţa 
descoperirii maussiene. în acest sens, cele două pagini ajung«să furnizeze 
arhitectura demonstrativă a Eseului» (Karsenti), căci ele anunţă faptul 
că Mauss a atins natura socială a darului deoarece a reuşit să îl construiască 
ca fapt social. (Vom observa că în acest text nu vorbeşte despre funcţia 
sa: ţeserea legăturilor, fixarea statutelor, dobîndirea puterilor, refacerea 
unităţii grupului etc.). Dovada constă în faptul că poate furniza formula 
acesteia sub forma înlănţuirii celor trei obligaţii, adică sub forma unei 
structuri, dacă înţelegem prin aceasta un ansamblu aparent arbitrar, dar 
indestructibil, deoarece este subiacent funcţionării unui sistem. Chiar 
dacă nu foloseşte cuvîntul, lucrul este identificabil în totalitate atunci 
cînd vorbeşte de tripla obligaţie ca aceea care «presupune» «sistemul de 
drept descris». (...) Darul nu mai apare deci ca o suită discontinuă de 
acte individuale, aleatorii sau spontane, lăsate la cheremul bunătăţii sau 
pe seama împrejurărilor, ci este înţeles ca moment într-un sistem unde 
oricare gest de dăruire e interpretat cu ajutorul legii de fier a triplei 
obligaţii, adevărat imperativ categoric al societăţilor arhaice: obligaţia 
de a dărui, cea de a accepta, cea de a înapoia. Darul se impune oamenilor, 
fixează cu putere suverană rolurile de donator şi de destinatar şi, 
metamorfozîndu-se în persoane care fac schimburi, creează o legătură 
socială. Darul nu reprezintă o alegere, ci o obligaţie; nu este numai un 
fapt, ci o datorie; nu este numai un gest, ci o structură care adună şi-şi 
organizează elementele. Nu este o parte, ci un întreg care leagă oamenii 
şi lucrurile” (Camille Tarot 2001, pp. 533-535). Şi iată o nouă dificultate 
pentru noi: în contextul în care ne situăm, tripla obligaţie nu este susţinută 
de un sistem de drept, aşa cum se întîmplă în cazul societăţilor studiate 

lui Dumnezeu ?! Putem vorbi de obligaţia instituţională a lui A 
de a da pomană, la fel despre obligaţia de a primi din partea lui 
B, însă schema este incompletă, obligaţia din partea lui 
Dumnezeu de a contra-dărui (în numele lui B) este inaccesibilă. 
Bineînţeles, sîntem nevoiţi să evităm a intra pe terenul teologiei, 
din motive de economie (şi, nu mai puţin, de lipsă a 
competenţei). 

Oprindu-ne la o astfel de schemă, putem extrage o 
concluzie preliminară: avem de a face nu cu un fenomen diferit 
al darului faţă de cel maussian, ci mai degrabă cu unul 
incomplet. De exemplu, fiind în faţa unei situaţii în care un 
singur om (sau o familie) oferă de pomană, ne vom întîlni cu o 
schemă mai lesne de urmărit. Nu la fel stau lucrurile aflîndu-ne 
în mijlocul sărbătorii numite Paştele Blajinilor/Morţilor. în acest 
caz, fiecare familie este pregătită nu numai să se afle în ipostaza 
lui A (cel care oferă), ci şi în cea a lui B (cel care primeşte), pe 
rînd. Fiecare are şi de dăruit, şi de primit, iar B devine la rîndul 
său un A, obligaţia de a contra-dărui suprapunîndu-se cu cea 
de a dărui. Se realizează astfel fie relaţii de reciprocitate A - B, 
fie o reţea formată din A, B, C etc., fiecare dintre aceştia fiind 
pregătit să dăruiască şi să primească, actul darului ţinînd loc şi 
de contra-dar, chiar dacă primitorul este un altul decît cel care 
a dăruit cel dintîi. La toate acestea, se adaugă imaginarul privitor 
la “lumea de dincolo”: tot ceea ce se oferă “de sufletul morţilor” 
este primit nu numai printre vii, ci se crede că se transferă în 
acelaşi timp defuncţilor (cunoscuţi sau nu) 25 . Se poate aplica 
în continuare mecanismul maussian? Vom ţine seama de 
imposibilitatea de a verifica obligaţia de contra-dar din partea 
lui Dumnezeu (sau a strămoşului), însă imaginarul popular ne 
va permite să amintim existenţa la acest nivel, al credinţelor, a 
unei relaţii de dar - contra-dar. 


de către Mauss, ci de un sistem de obligaţii moral-religioase. Mai este 
pomana un fapt social care lucrează pe mai multe paliere (social, religios, 
economic etc.), asemenea darului ? 

2J Expresia “de sufletul morţilor” credem că este suficient de expresivă. 

Fără a oferi imediat exemple, Ofelia Văduva afirmă că 
pomana “posedă şi o valoare de contra-dar, în cadrul unui 
imaginar schimb de daruri cu strămoşii, care, în locul ofrandelor 
materiale, trebuie să răspundă prin bunăvoinţă şi, eventual, 
ajutor moral sau doar prin neamestec în existenţa celor rămaşi 
în viaţă” (1997, p. 130). Noţiunea de “bunăvoinţă” este lesne 
de înţeles şi nu are nevoie de nuanţări şi exemple, chiar dacă 
este prea generală. Chestiunea “neamestecului” însă, pare să 
sugereze un tip de “dar negativ”, şi asta din motiv că cel aflat 
în viaţă primeşte ceva, fie şi numai linişte sufletească. Nu va 
mai fi vorba însă de dar şi în cazul “vămilor” din lumea aceasta 
sau din cealaltă (despre acestea din urmă vorbindu-ne atît de 
frumos S. FI. Marian). Aici nu mai putem fi de acord cu Ofelia 
Văduva, pentru că nu se poate pune problema echivalării 
darului cu plata pentru trecerea vămilor (“reperăm în poezia 
ceremonială de înmormîntare ideea echivalării darului cu plata 
necesară trecerii vămilor...spre «lumea de dincolo»” - Văduva 
1997, pp. 130-131). Deoarece, verificat pe baza celor trei 
obligaţii, darul la care se referă Ofelia Văduva nu mai este 
darul în înţeles maussian. Un bilet de acces nu poate fi un dar. 
Mai degrabă, putem extrage acest tip de pomană utilizată pentru 
“vămi” din sfera darului (maussian), în care a fost plasată de 
către Ofelia Văduva, pentru a-1 plasa la rîndu-ne într-un 
repertoriu extins al schimbului pragmatic şi individual (deşi 
mitologic...). Chiar dacă schematică, manevra este utilă pentru 
a afirma că nu tot ce este pomană este negreşit şi dar ! 

Este momentul acum să privim pomana şi la alt nivel, 
anume la cel social. Pentru a continua să verificăm în ce alte 
privinţe pomana poate fi dar , este necesar să vedem cum poate 
fi apropiat actul de a da pomană de funcţia socială a darului 
maussian; mai exact, de funcţia “lumească” a darului. 

La fel cum oamenii nu sînt egali pe lumea cealaltă (pe 
baza credinţelor), ei nu sînt egali nici pe această lume, pentru 
a inversa ordinea. Ne referim de acum încolo la poziţia în 
societate. Astfel, a da pomană devine, de la o chestiune de 

obligaţie cutumiară, una de prestigiu. Pornind de la “dacă nu 
faci pomeni eşti de rîsul lumii”, adică de la nivelul de normalitate 
- sau de supravieţuire socială -, în funcţie de creşterea cantităţii, 
a numărului invitaţilor etc., ajungem la “am făcut pomană mare, 
că sînt şi eu cineva în sat” (Văduva 1997, p. 131): avem de-a 
face evident cu o măsură de prestigiu. Exemplele produse de 
către Mauss, provenind de la populaţii cu mult diferite de cele 
est-europene, să zicem, oferă ilustrări spectaculoase în legătură 
cu funcţia socială a darului. în ce ne priveşte, această funcţie a 
pomenii, capabilă să lucreze pe mai multe straturi (egale ca 
importanţă), asemenea darului, permite noţiunii de pomană să 
se apropie de noţiunea maussiană de dar. Care sînt, în fapt, 
exemplele lui Mauss ? 

Nu apropierea de sistemul maussian, ci apropierea de 
exemplele oferite de către Mauss este menită să facă prezentul 
demers mai dificil. Spre exemplu, nu ne este deloc la îndemînă 
să apropiem fenomenul complex numit potlatch 26 de cel 
domestic, infinit mai “cuminte”, al pomenii pentru morţi 27 . 


26 Pomana nu este un dar de tipul obiect inalienabil-, sistemul este foarte 
diferit de kula etc.; pomana, în cazurile studiate, reprezintă alimente; nu 
doar suferă o transformare în urma actului digestiv, dar se crede că un 
“dublu” imaterial (din punctul de vedere al lumii celor vii) ajunge la 
defuncţi, aceştia putînd să se bucure în lumea lor de bunurile oferite; sînt 
cunoscute şi cazurile în care “se dă de pomană" îmbrăcăminte, în genere 
folosită, “de sufletul morţilor”, însă un astfel de act nu are bagajul de 
semnificaţii şi simbolistica pomenii alimentare (şi mai ales ceremoniale). 

27 Tarot ne scoate din nou din încurcătură: “Eseul despre dar primeşte 
planul unei istorii posibile a darului, însă Mauss repetă că nu a scris-o, 
eseul nefiind decît un «fragment din nişte studii mai vaste». El merge de 
la prestaţii, care nu sînt studiate, la potlatch identificat în anumite 
societăţi etnografiate, apoi trece la protositoria cîtorva societăţi cu scrieri, 
pentru a ajunge la perioada contemporană autorului. Dar cum nu a 
consacrat niciodată vreo analiză sistematică prestaţiilor totale, 
potlatch-u\ şi-a reluat locul de frunte în toate lecturile sau aproape şi, 
într-un anumit fel, a acaparat Eseul şi, bineînţeles, darul. Mauss este pe 
deplin responsabil de acest lucru: mai întîi din cauză că nu şi-a completat 
munca - mereu această ne-definitivare de nenumărate ori relevată; apoi, 
păstrînd un vocabular confuz: el revendică în mod regulat paternitatea 

Totuşi, după ce ne-a expus splendoarea darului la populaţii 
dintre cele mai diverse, Mauss ne oferă ocazia - în capitolul I, 
subcapitolul IV (“Dar pentru oameni, dar pentru zei”) 28 - de a 
ne întîlni cu fenomenul pomenii în contexte etnografice şi 
geografice diverse. în acest subcapitol, Mauss spune că “o a 
patra temă...ce joacă un rol în economia şi morala darurilor 
este cea a cadourilor făcute prin oameni zeilor” (Mauss 1993, 
p. 57). Deşi autorul mărturiseşte că nu a întreprins un studiu 
general asupra acestei teme, importanţa ei este evidentă. Iată 
cum îşi începe ilustrarea: “în toate societăţile din nord-estul 
siberian, la eschimoşii din vestul Alaskăi cît şi la cei de pe 
coasta asiatică a strîmtorii Behring, potlatch -ul are efect nu 
numai asupra oamenilor care se întrec în generozitate, nu 
numai asupra lucrurilor ce se transmit sau se consumă, asupra 
sufletelor morţilor ce asistă şi iau parte la evenimente şi cărora 
oamenii le poartă numele, ci şi asupra naturii. Schimburile de 
daruri între persoanele «name-sakes», omonimi ai spiritelor, 
incită sufletele morţilor, incită zeii, obiectele şi natura, pentru 
a fi «generoşi cu ei». Se spune că schimbul de daruri aduce 
abundenţă” (pp. 57-58). Aşa cum am spus, nu complexitatea 
potlatch-u\ui ne interesează acum, ci posibile apropieri ale 
instituţiei pomenii de acest sistem de prestaţii, pentru a vedea 
în ce măsură pomana însăşi poate fi studiată în cadrul tiparului 
maussisan. Iar această ipostază a potlatch -ului - la eschimoşii 
enumeraţi - ne este mai mult decît utilă: în afara unui schimb 
de acte de generozitate între oameni, la un alt nivel, care şi de 
această dată scapă observaţiei ştiinţifice, zeii şi sufletele celor 
morţi sînt antrenaţi la rîndul lor în acest act. Prin aceasta am 

acestei noi terminologii («pe care le numesc pretaţii totale»), dar nu o 
explică decît în foarte mică măsură. (...) Succesul Eseului a fost 
determinat de potlatch şi, asemeni regilor lui Homer, acesta a înghiţit 
darul, indiferent de intenţia lui Mauss” (Tarot. 2001, pp. 540-542). 

21 Marcel Mauss, Eseu despre dar, Institutul European, laşi 1993, 
traducere în limba română de Silvia Lupescu, după Essai sur le don. 
Forme et raison de l’echange dans Ies societes archaiques, în Annee 
Sociologique, seria a Il-a, 1923-1924, voi. I, Paris; pp. 57-66. 

încercat să comparăm fenomenul potlatch cu instituţia pomenii. 
O privire în amănunt asupra celor două - o privire comparativă 
- ne va obliga fără doar şi poate să descoperim din ce în ce 
mai multe deosebiri. Privind însă imaginea generală (şi ignorînd 
coordonatele spaţiale şi ritual-calendaristice), observăm că 
avem de-a face în ambele cazuri cu un schimb de daruri (hrană 
şi băutură în cazul pomenii 29 ) între vii, însă este vorba de un 
schimb care antrenează simultan sau succesiv participarea 
spiritelor defuncţilor. Astfel, acestea din urmă vor contribui 
(mai bine zis, vor dărui) ele însele şi vor primi, participînd la 
schimb. Am putea spune că în cazul versiunii de potlatch 
introdusă mai sus lucrurile sîntmai clare decît în cazul pomenii: 
spiritele - şi nu numai ele - vor fi mai generoase în urma acestui 
schimb, pentru că “schimbul de daruri aduce abundenţă”. Să 
vedem mai departe cum nuanţează Mauss un astfel de fenomen 
(Mauss 1993, pp. 59-60): “Populaţiile chukchee maritime, ca 
şi vecinii lor Yuit, eschimoşi asiatici despre care vom vorbi, 
sînt populaţii care practică schimburile obligatorii şi voluntare 
de daruri, de cadouri, în timpul îndelungatelor «Thanksgiving 
Ceremonies», ceremonii cu scop de a cîştiga bunăvoinţa, 
succedîndu-se una după alta, mai numeroase iama, în fiecare 
casă. Resturile ospăţului sacrificial sînt aruncate în mare sau 
împrăştiate în vînt; ele se întorc în ţările lor de origine, luînd cu 
ele vînatul ucis în acel an, vînat care va reveni astfel în anul 
următor. (...) Domnul Bogoras (...), pe bună dreptate, apropie 
aceste obiceiuri de «kolinda» rusă: copii mascaţi ce merg din 
casă în casă să ceară ouă şi faină, nimeni neîndrăznind să-i 
refuze. Se ştie că obiceiul este european”. Este inutil să mai 
remarcăm asemănarea cu obiceiurile de iarnă din România. în 
acelaşi timp, este evident că nu este vorba de un obicei funerar. 
Cu toate acestea, cîteva exemple de mecanism al darului la 
populaţii exotice vs. populaţii (est-) europene pot fi de ajutor. 


29 Mă refer în particular la pomana de Paştele Morţilor, unde fiecare se 
află pe rînd în poziţia celui care primeşte şi a celui care oferă. 

Aşa cum am spus mai sus, dorind să comparăm în detaliu, 
piedicile sînt enorme şi descurajatoare. Din fericire, nu sesizarea 
diferenţelor evidente ne interesează aici. Aşadar, ignorăm 
pentru moment faptul că pomana are loc într-un context de 
credinţe monoteiste, unde unicul intermediar între lumi nu este 
şamanul plin de imaginaţie, ci preotul ortodox fie prudent, fie 
moderat-tolerant faţă de credinţele populare referitoare la 
morţi... De asemenea, ignorăm evoluţionismul următorului 
pasaj, reţinînd însă elementele interesante: “Evoluţia a fost 
naturală. Unul din primele grupuri de fiinţe cu care oamenii au 
trebuit să contracteze şi care, prin definiţie, erau acolo pentru 
a contracta cu ei, au fost spiritele morţilor şi ale zeilor. într-adevăr, 
ele sînt adevăraţii proprietari ai lucrurilor şi bunurilor din 
lume. Cu ele era cel mai util să schimbi şi cel mai periculos 
să nu schimbi. Dar şi invers, era cel mai uşor şi mai sigur să 
schimbi. Distrugerea în cadrul unor sacrificii are scopul precis 
de a fi acea donaţie care, în mod necesar, va fi înapoiată. Toate 
formele de pollatch din nord-vestul american şi din nord-estul 
asiatic cunosc această temă a distrugerii. Nu numai pentru a 
dovedi putere, bogăţie şi dezinteres, se trimit la moarte sclavi, 
se ard cărbuni preţioşi, se aruncă obiecte de cupru în mare, se 
dă foc chiar caselor princiare, ci şi pentru a sacrifica spiritelor 
şi zeilor, confundaţi în fapt cu încamaţiile lor vii, cu purtătorii 
titlurilor lor, aliaţii lor iniţiaţi” (Mauss 1993, p. 61). Lăsînd la o 
parte motivaţiile cosmologice, distingem trei lucruri de interes: 
(1) există un schimb întreprins între cei vii şi spiritele celor 
morţi; exemplele extrase din etnografia autohtonă conţin 
elemente de acest tip, şi anume relaţia de inter-dependenţă între 
lumea viilor şi cea a defuncţilor; exemplele, din diverse culturi, 
pot fi mult mai numeroase; (2) actul distrugerii unor obiecte 
(ajungînd pînă la construcţii complexe şi costisitoare) face 
dificilă interpretarea sa ca dar. A arde o bancnotă chiar şi de 
10 de euro în public în acest moment ar fi interpretat cel puţin 
ca un gest de ostentaţie excentrică (ne amintim, din filme, şi 
de legendarul şi parodicul aprins al trabucului cu o bancnotă 

valoroasă); o cale de înţelegere (ţinînd cont, desigur, de 
cosmologia care o susţine) o putem obţine aducînd în discuţie 
obiceiurile funerare din China. Aici, nu se ard obiecte de valoare 
(sau pur şi simplu utile), ci reprezentări ale lor: o casă de carton, 
un teanc de pseudo-bancnote cu un design asemănător celor 
reale, purtînd însă inscripţia “Banca Lumii de Dincolo” etc. 
etc. Aici are loc în aparenţă un act de distrugere, însă în fapt se 
efectuează un transfer. Pentru a proba (există deja exemple 
mai sus) fenomenul în spaţiul etnografic autohton, este suficient 
să ne amintim de cele cîteva picături de vin lăsate să curgă în 
pămînt pentru sufletele defuncţilor 30 ...Este în aparenţă un act 
de risipă, sau de distrugere, păstrînd totuşi proporţiile; (3) 
distrugerile publice de bunuri au ca finalitate efecte pe cel puţin 
două nivele - social (= prestigiu) şi în lumea cealaltă (= dar 
pentru zei şi spirite). în primul nivel, noţiunea de dar rămîne 
obscură; este mai curînd, în înţelesul strict social al lui Blau, o 
formă de schimb: se distrug în ochii publicului subaltern bunuri, 
iar acesta din urmă oferă supunere şi respect. Pe cel de-al doilea 
nivel, se realizează transferul de daruri. Există tentaţia de a 
crea o ierarhie a acestor nivele. Care dintre lumi este mai 
importantă, cea a viilor, sau cea a morţilor ??! Sărbătoarea de 
Paşte al Morţilor aduce în prim plan, fără nici un dubiu, lumea 
“de dincolo”. însă este un moment în timp, mai bine spus, în 
timpul şi ritmul celor vii. 

Să continuăm cu exemplele etnografice ilustrate de către 
Mauss. Complexitatea formelor de schimb pe care le-a făcut 
cunoscute Malinowski, pe baza informaţiilor obţinute în timpul 
şederii sale printre trobriandezi, nu necesită pledoarii 


10 “Alţii spun că morţii stau sub pămînt. Omul, dacă moare, pămîntul se 
deschide şi îngerii duc sufletul pănă la lumea cea de sub noi. Acolo e 
raiul şi Dumnezeu. Dacă verşi pe masă rachiu sau vin, sufletele se bucură. 
Aceea ce s-a vărsat e al lor. Poate uiţi să dai şi atunci au. De faci aici 
praznic şi capătă cineva un blid cu mîncare de pomană, acela ce ia să 
zică «bodaproste» şi mîncarea e îndată dinaintea lor. Dar numai sîmbăta 
de dai e primit, aşa o zi e sîmbăta” (Voronca 1998, p. 312). 

suplimentare. în ciuda complexităţii, în măsura în care se referă 
la schimburi ceremoniale dedicate morţilor, sînt nu mai puţin 
utile. Iată aşadar ce spune Mauss (1993, p. 62): “în legătură cu 
formele de schimb pe care le vom descrie imediat, domnul 
Malinowski semnalează fapte de acest gen la trobriandezi. Este 
rugat insistent un spirit răufăcător, un «lauvau» care găsise un 
cadavru (şarpe sau crap de uscat), prezentîndu-i-se unul din 
acele vaygu 'a, obiecte preţioase, ornament, talisman şi bogăţie 
în acelaşi timp, ce serveşte la schimburile kula. Acest dar are o 
acţiune directă asupra spiritului. Pe de altă parte, în timpul 
sărbătorilor mila-mila, potlatch în onoarea morţilor, cele două 
tipuri de vaygu ’a - kula şi cele pe care domnul Malinowski le 
numeşte pentru prima dată «vaygu ’a permanente » - sînt expuse 
şi oferite spiritului pe o platformă identică cu a şefului. Darurile 
vor îmbuna spiritele, ce vor duce cu ele umbra obiectelor 
preţioase în ţara morţilor, acolo unde şi ele se întrec în bogăţii, 
aşa după cum rivalizează oamenii vii cînd se întorc de la o 
ceremonie kula". Acest tip de credinţe, privitoare la “umbra” 
obiectelor, deşi cu totul diferit de cel căruia îi aparţine pomana, 
ne permite să înţelegem cum poate fi posibilă - pe baza unor 
credinţe particulare - corespondenţa dintre lumea aceasta şi 
lumea cealaltă. Acest din urmă mit, referitor la obiecte şi la 
umbra lor, este cel puţin satisfăcător din punctul de vedere al 
explicaţiei: obiectele materiale rămîn în lumea palpabilă, iar 
umbrele cu umbrele, am spune noi. Iată un exemplu în care un 
dar oferit în această lume poate să aibă efect şi în cealaltă (a 
spiritelor, în cazul de faţă). 

Marcel Mauss, vorbind în mod explicit de noţiunea de 
pomană (1993, p. 64), expune această noţiune ca sumă a 
efectului darului, pe de-o parte, şi - pe de alta - a sacrificiului. 
Iată cuvintele sale: “pomana este pe de o parte fructul unei 
noţiuni morale a darului şi a bogăţiei, iar pe de altă parte, al 
unei noţiuni de sacrificiu al celuilalt”. După cum s-a văzut, 
pomana nu se poate sustrage unei interpretări din punctul de 
vedere al sacrificului. Să ne mulţumim pentru moment să 

acceptăm o simultaneitate şi o complementaritate a darului şi a 
sacrificului, repetînd că acestei din urmă noţiuni Mauss i-a 
dedicat anterior o carte separată, atunci cînd noţiunea de dar 
încă nu căpătase atenţia de care se va bucura mai tîrziu 31 . 
Revenind la pomana pentru morţi, descoperim în exemplele 
oferite de către Mauss noi înţelegeri ale mecanismului; mai 
curînd - se poate spune - al c principiului pomenii: “la populaţia 
haussa din Sudan, atunci cînd «griul din Guineea» este copt, 
pot apărea frigurile, singurul mod de a le evita fiind să oferi 
săracilor din acest grîu. La aceeaşi populaţie haussa (de această 
dată din Tripoli), în timpul Marii Rugăciuni (Baban Sella), copiii 
(obicei mediteranean şi european) colindă pe la case (...)• Aceste 
daruri făcute copiiilor şi săracilor sînt pe placul morţilor” 
(Mauss 1993, pp. 63-64). 

Se poate stabili un principiu al pomenii (Mauss vorbeşte 
chiar de o teorie a pomenii, fără a o dezvolta însă - 1993, p. 64)? 
Ferindu-ne de a sintetiza, fiecare nou mit oferit ca exemplu se 
poate adăuga drept versiunesau variaţiune a pomenii, indiferent 
că avem de a face cu mituri exotice, pre-creştine, creştine sau 
ale lumii islamice. După cum se va vedea în pasajul de mai jos, 
avem de a face în final cu un principiu justiţiar al redistribuirii 
bunurilor. Din punctul de vedere maussian, cel avut şi incapabil 
să dăruiască este sortit pierderii, pe cînd cel avut şi darnic în 
acelaşi timp are capacitatea de a se regenera continuu 32 , o dată 

11 Ofelia Văduva sprijină ideea lui Mauss cu exemple autohtone: “Vechea 
morală a darului, după cum spune M. Mauss (p. 64), se sprijină pe ideea că 
zeii şi spiritele sînt de acord că partea care li se cuvine, fiindu-le cedată 
prin jertfe inutile, trebuie să servească săracilor şi copiiilor. M. Mauss 
relevă astfel o generoasă sferă ideatică, în careregăsim credinţe ale ţăranului 
român: «să dai săracului, că e mai primită pomana», «să dai întîi la săraci 
şi la copii» (inf. teren, Văduva, jud. Bacău, corn. Onceşti, Corbasca, 1977; 
jud. Teleorman, corn. Moşteni, 1980) (Văduva 1997, p. 135). 

32 Mauss oferă un exemplu preluat din Grandidier (Ethnographie de 
Madagascar, voi. 11, p.67): “Populaţia Bestsimisaraka din Madagascar 
povesteşte că din doi şefi, unul a împărţit tot ce avea, celălalt nu a dat 
nimic şi a păstrat totul. Dumnezeu l-a ajutat pe cel generos şi l-a ruinat pe 
cel avar” (1993, p. 64). 

intrat în acest joc al darului. Următorul pasaj este cît se poate 
de expresiv: “Generozitatea este obligatorie, deoarece Nemesis 
îi răzbună pe cei săraci şi pe zei pentru surplusul de fericire şi 
bogăţie al unora, surplus pe care ei trebuie să-l cedeze 33 : aceasta 


33 Deşi pasajul următor ar fi putut părea mai degrabă destinat deschiderii 
capitolului despre pomană, el încheie cît se poate de potrivit, în registru 
creştin şi local, discuţia despre pomană ca parte cuvenită (şi distribuită) 
semenilor din propriul surplus; după cum se va vedea mai jos, există şi 
credinţa într-un mecanism de corecţie: cel dornic de mai mult surplus, va 
sfirşi prin a pierde şi ceea ce avea... “După ce a făcut Dumnezeu lumea 
ş-a făcut de toate celea, a făcut şi moara ş-a pus pe morar. Da morarul cela 
aşa de mult mînca ! Făcea mămăliga într-un ceaun mare, mare, şi n-ar fi 
dat nimărui o fărmăturică, Doamne fereşte ! Tot mînca şi nu să mai sătura. 
Da a venit acolo la moară un om, care n-avea noroc şi zicea că vrea să 
meargă la Dumnezeu, să întrebe de ce el, de cînd slujeşte, de nimic n-are 
parte ? Slujea la un om pe o piatră şi piatra ceea în toată noaptea vinea 
ceva ş-a tot ciuntit-o, că, păn’ce-a înplinit anul, a fost toată flrime ! înc-un 
suman mai avea ş-acela s-a culcat lîngă foc ş-a ars. «Dacă mergi D-ta la 
Dumnezeu, zice un om care avea doi giuncănaşi tineri, roagă-l pe 
Dumnezeu şi pentru mine, să-mi deie mai mare avere, ca să mă pot hrăni». 
Da morarul zice: «să întrebi şi de mine, mă rog, ce să fac eu ca să am saţ, 
că o mămăligă aşa de mare fac şi alţii să satură, da eu nu mâ pot sătura !». 
A mers omul acela la nişte călugări, care-s ei pusnici, numai o dată în zi 
la amiază beau un pahar de vin şi mănîncă o bucăţică de pîne şi nu 
mănîncă păn’a doua zi la amiază, da pe obraz sînt acoperiţi cu rasă 
subţire, să nu-i vadă omul şi nici trupul nu-1 vede nime, că stau în casă şi 
omul e afară la fereastă şi aşa vorbesc; - Dumnezeu le spune ce au să 
spuie. Omul acela a spus că e fără noroc. «Apoi dar să te însori, că poate 
va avea femeia ta noroc, or de n-a avea ea, vei face copii şi va avea vro 
unul din copii şi de norocul aceluia toţi veţi trăi». - «Da ce v-aş mai 
întreba: mai era acolo în moară un om cu doi giuncani ş-a pus ca să-l rog 
pe Dumnezeu să-i dea mai multă avere». «Spune-i că şi giuncanii ceia-i 
voi lua». - «Şi m-a rugat şi morarul să vă întreb, ce să facă, că tot mănîncă 
şi mănîncă, şi tot n-are saţ ?». «Morarului să-i spui că, de vrea să aibă saţ, 
să nu mănînce singur, să deie şi la alţii şi atunci va avea saţ». A mulţămit 
omul şi s-a dus şi, întumîndu-se pe la moară, a spus la toţi ce-a auzit. 
Morarul ia şi face mămăliga ceea mare şi împărţeşte la toţi oamenii din 
moară cîte o bucăţică şi i-a rămas şi lui ofălioară. la şi să pune şi mănîncă. 
Vede că să satură, ba încă i-a rămas - pentru că Dumnezeu l-a săturat. 
«Mulţămesc lui Dumnezeu, că am saţ !» a zis el ş-a făcut cruce la 
Dumnezeu. Şi de atunci să dă de pomană. Dumnezeu dă omului, ca să 

este vechea morală a darului, devenită principiu justiţiar (...). 
Reîntîlnim aici istoria ideilor morale semite. La origine, sadaka 
arabă, ca şi zedeqa ebraică, este în mod exclusiv justiţiară; ea 
a devenit pomană. Se poate chiar data din epoca mişnaică, de 
la triumful «Săracilor» în Ierusalim, momentul în care s-a născut 
doctrina carităţii şi a pomenei, ce avea să facă înconjurul lumii 
o dată cu creştinismul şi Islamul. în această epocă şi-a schimbat 
sensul şi cuvîntul zedaqa, în Biblie, el neînsemnînd pomană 
(p. 64)” 34 . Să nu ne îndepărtăm însă prea mult de darul arhaic. 

în finalul acestui capitol, cîteva elemente de credinţe 
populare privitoare la masa în comun ocazionată de pomana 
pentru morţi merită atenţia noastră. Pe baza unor astfel de 
credinţe, din care vom oferi cîteva exemple, putem sintetiza 
semnificaţia rituală a pomenii astfel: dincolo de orice 
semnificaţie socială-pămîntească, pomana este menită de a crea 
o comuniune între cei vii şi defuncţi. Toţi, vii şi morţi, sînt 
aduşi laolaltă prin forţa de atracţie a sărbătorii, iar dacă ne vedem 
nevoiţi să introducem aici noţiunea darului, ne vom permite să 
spunem că acest dar subtil va fi simpla participare împărtăşită 
cu ceilalţi.. .există însă aici tentaţia de a crea o explicaţie holistă, 
însă una care - în loc să sintetizeze - ignoră în fapt semnificaţia 
fiecărei perspective. Este mai degrabă o sugestie pe care nu o 


deie şi altuia, da dacă tot lui îi dă, şi-i dă, şi nu se mai satură, nici Dumnezeu 
nu-i dă saţ. Omul cel cu giuncanii s-a dus păn’la un părău glodos ş-au 
rămăs acolo în părău, nu i-a putut scoate ş-a rămas şi fără aceia. Că omul 
la Dumnezeu să nu ceară avere, că averea nu să capătă aşa - averea să 
face cu muncă” (Voronca 1998, pp. 176-177). Tot despre distribuire 
echitabilă (nu calculată): “La praznice să chemi pe cel sărac, care n-are, 
căci pentru acela e primit” (Voronca 1998, p. 314). 

M “Nu se aseamănă oare Tao al Cerului cu un arc încordat ?! De e prea 
înălţat, îl coborîm, de e prea coborît, îl înălţăm; de e prea încordat, îl vom 
slăbi, de prea slab, îl vom struni./Tao al Cerului ia de unde prisoseşte şi 
pune acolo unde lipseşte; Tao al omului nu este astfel: el ia de unde 
lipseş-te, punînd acolo unde prisoseşte. Cui îi este cu putinţă să dăruiască 
oamenilor ceea ce prisoseşte ? Numai şi numai celui înzestrat cu Tao” 
(Cartea despre Tao fi virtufile sale. Versetul 77). 

putem opri locului, o intuiţie a unui solidarităţi cosmice, de 
care nu este scutit nici omul de ştiinţă, dar care nu rezolvă total 
natura ştiinţifică a obiectului studiat. Credinţele populare sînt 
numeroase şi nuanţate: în unele zone, după înmormîntare, un 
scaun - “scaunul mortului” - rămîne neocupat pe tot timpul 
mesei de pomană (Văduva 1997, p. 136); există cazuri în care 
defunctului i se construieşte chiar o casă improvizată (Văduva 
1998, p. 137). Toate aceste chestiuni sînt deja binecunoscute 
specialiştilor în ştiinţa religiilor, şi nu numai, iar la dispoziţie 
ne pot sta numeroase exemple. Nu este intenţia noastră de a 
susţine un demers comparativ de istorie a religiilor. De 
asemenea, nici de a interpreta pe baza unor paradigme diverse 
motivaţia şi semnificaţia sărbătorii. Este adevărat, o dată 
problema pomenii “atacată” pe căi ştiinţifice diverse, orice 
rezultate pot fi folositoare. Tocmai din aceste motive, ar fi 
nesatisfacător să ne oprim la o interpretare fundamentată pe 
binomul sacru-profan. Ofelia Văduva spune la un moment dat 
(1997, p. 138): “Chiar dacă, aparent, se manifestă pragmatic, 
masa de pomană implică ideea de sacru prin credinţa adînc 
ancorată în gîndirea tradiţională în sacralitatea alimentelor, 
augmentată de contextul temporal şi de ritualitatea slujbei 
religioase”. Putem vorbi de “dar sacru” şi de “dar profan” ? 
Fără dubii, pomana va funcţiona atunci ca un dar, va fi un dar 
“sacralizat”, dacă vom continua să lucrăm cu binomul mai sus 
amintit. Privind însă cu atenţie darul maussian, vom spune mai 
curînd că “darul-pomană” nu este “aparent pragmatic” ci şi 
pragmatic , dacă ne imaginăm darul ca funcţionînd simultan 
pe mai multe straturi, fără distincţii ierarhice, ci cu diferenţe de 
tonuri, intensitate - social, funerar etc. 

Putem privi, cu titlu ipotetic, actul pomenii şi ca pe o 
“nevoie esenţială a inconştientului universal” (Văduva 1997, 
p. 138), dar nu putem emite certitudini. Nu este deloc o noutate 
faptul că problema atît de complexă a inconştinetului trebuie 
pusă la rîndul ei în mod nuanţat. Tot o interpretare de origine 
psihologică, dar care se referă de această dată la bunăstarea 

mentală a celor rămaşi în viaţă, acordă comuniunii ocazionată 
de masa de pomană o “marcată funcţie terapeutică” 35 , funcţie 
pe care nu avem motive să o negăm, dar nici să o demonstrăm 
cu orice preţ... 


15 Văduva 1997, p. 139, după L. V. Thomas, Rites de mort. Pour la paix 
de vivants , Fayard, Paris. 1985, p. 242. 



2. Despre “transfer” 


Un moment de interes pentru prezenta lucrare este 
credinţa într-un “transfer” al alimentelor de la participanţii la 
pomană către defuncţi. Aceasta pentru că “specificul acestei 
ofrande [al pomenii] este de a realiza o mediere între un viu şi 
un mort, prin acţiunea de a «da unui terţ». La temelia acestui 
sistem de «transferuri», există credinţa într-o veritabilă 
«transubstanţiere» a acestor obiecte care, aducînd folos viilor 
care le primesc în lumea de aici, aduc beneficiu mortului în 
titlu individual, în lumea de dincolo: actul de a da şi a primi 
între vii «în numele mortului», permite transferul obiectului 
oferit şi într-un fel «spiritualizat» spre tărîmul strămoşilor” 36 . 
Aşadar, este mai mult decît util să luăm în considerare 
credinţele privitoare atît la destinaţia lumească, cît şi la cea 
“spirituală” a obiectelor oferite în timpul sărbătorii, şi nu mai 
puţin să ne gîndim la ceea ce se oferă din “lumea cealaltă”. 

în termenii materialismului vizibil, alimentele urmează 
traseul firesc al digestiei...Şi totuşi, potrivit credinţelor, se mai 
întîmplă şi altceva, cu mult mai important: să ne reprezentăm 
un sistem asemenea athanorului alchimistului - nu ştim cum 
lucrează această “cutie neagră”, ştim doar că există un input, 
ştim adică ce intră în sistem; output -ul se află însă, potrivit 
credinţelor, într-o dimensiune diferită de lumea celor vii. Iată 
un exemplu etnografic: 

“în această zi, adecă în ziua de Paştile rocmanilor (...), 
ies românii şi cu deosebire româncele prin lunci şi dumbrăvi, 
în cari se află poieni umbroase, cu fel de fel de mîncări şi băuturi, 
precum: pască, ouă roşii, miei fripţi, slănină, rachiu fiert cu miere 
şi vin. în luncile sau dumbrăvile în cari ies petrec apoi toată 


v ’ Mesnil şi Popova 2002, p.104. 

ziua aceea mîncînd, bind şi veselindu-se. Unele femei 37 , cari 
sînt mai avute, şi cu deosebire cele de pe la oraşe, iau şi lăutari 
cu dînsele, cari le cîntă, ca sărbătoarea aceasta să fie cu atîta 
mai plăcută şi ele mai vesele. Ce se atinge de farîmăturile de 
mîncare ce cad şi rachiul sau vinul, care se varsă la această 
ocaziune în iarbă, se crede că nu sînt pierdute, ci cei omorîţi 
de hoţi, cei împuşcaţi, cei spînzuraţi, precum şi cei înecaţi, 
mănîncă şi beau dintr-însele şi se înfruptă şi ei măcar cu atîta. 
Deci cu cît mai multe farîmături cad şi cu cît mai multe picuşuri 
se varsă, cu atîta e mai bine şi mai plăcut la Dumnezeu” 38 . 

Avem de-a face aici cu o primă variantă de transfer al 
alimentelor către cei decedaţi: trecerea alimentelor “dincolo” 
nu are loc în paralel sau simultan cu digestia celor din lumea 
aceasta, ci după răsturnarea unei părţi mici - act voluntar sau 
întîmplător - în pămînt. Simbolic, din momentul contactului 
cu ţărîna, considerăm că alimentele sînt transferate decedaţilor. 

Deşi bucatele sînt destinate ca în final să-i hrănească pe 
cei decedaţi, modul în care se consideră că are loc transferul 
este diferit în următorul exemplu: 

“în unele părţi din Bucovina este asemenea datină de a 
merge în această zi la ţinterim cu procesiunea, adecă cu cruci, 
cu prapure şi cu icoane, ducînd cu sine diferite obiecte de 
mîncare, cari, după ce au sosit la starea locului, le aşază pe 
mormintele~celor repauzaţi, mai ales însă ale copiiilor unde, 
venind preotul şi facînd panachidă 39 pentru cei repauzaţi, le 

” De remarcat aspectul de sărbătoare feminină a Paştelui Blajinilor. 

* Marian 1994, pp. 239-240. 

39 “După ce mîntuie preoţii în biserică de făcut prohodul mortului, se 
face «panachida» sau rugăciunile parastasului, la care pomeneşte preotul 
pe toţi morţii familiei, ce sînt puşi în pomelnic, ca să aibă parte şi ei. Iar 
cînd s-a sfîrşit şi se zice: «vecinica lor pomenire», atunci neamurile, 
bărbaţii ce sînt de faţă, ridică parastasul în sus şi-l săltează, tot timpul cît 
se cîntă aceasta, iar la urmă să rădică de tot în sus. Oamenii de faţă pun 
toţi mîna şi ajută şi ei, care nu pot ajunge, pun macar mîna unul pe altul, 
ca astfeli să aibă şi ei parte din parastasul acela pe ceea lume. (Aceasta 
spun în Mihalcea, alţii spun că pentru ca să se vadă toţi pe ceea lume). 

binecuvîntează. Iar după ce le-a binecuvîntat, le dau de 
sufletul morţilor celor ce s-au pomenit” 40 . Prin urmare, 
alimentele o dată binecuvîntate, sînt oferite celor din lumea 
aceasta, considerîndu-se că în acelaşi timp funcţionează un 
mecanism de transfer, iar alimentele ajung şi la cei decedaţi. 
Astfel, printr-un mecanism în fapt cu greu accesibil cercetării 
ştiinţifice, bucatele şi băuturile ajung la cei morţi... 

Exemplul următor este mai concret. Aici se consideră că 
partea cea mai subtilă (deşi materială) 41 a bucatelor se ridică 
în mod natural (pînă aici legile fizicii ne sînt de ajutor), devenind 
hrană pentru defuncţi: “(...) conţinutul ofrandelor pentru morţi 
exprimă repere precise ale spiritualităţii tradiţionale, centrate 
în jurul credinţelor ce se referă la eficacitatea alimentelor cu 
un simbolism marcat (colaci, lapte, miere, vin), cît şi a 
«mîncărurilor gătite» în casă, al căror abur 42 şi miros constituie 
hrana celor morţi” (Văduva 1997, p. 134) 43 . 


Parastasul se rădică în sus ca să uşureze sufletul, să-l rădice de la greu, 
din iad. Tot astfeli se rădică şi orce parastas ce se face mai pe urmă, la unii 
însă îl rădică la masă acasă” (Voronca 1998, p. 321). 

40 Marian 1994, p. 237. 

41 ...la fel cum cineva spunea că fumul de labeţişoarele aromate se ridică 
la Cer (ca ofrandă) - conform observaţiilor proprii (1994), provincia 
Sichuan, China. 

42 “De obicei, la morţi, acele mîncări li se dau de pomană care le-au 
plăcut şi în viaţă. La morţi, nu merge mîncarea, dar aburul acela merge, 
lată ce se spune din bătrîni: Zice că de demult nu era ca amu, oamenii 
ţineau pînea în gropi adînci. Odată, zice că a mers noaptea un om şi a 
căzut într-o groapă de acelea şi, pesemne că era departe de casele 
oamenilor, că nu a dat nimene de dînsul, ca să-l scoată, nici n-au auzit 
strigătele lui. Cei de acasă l-au căutat cît l-au căutat, pe urmă, gîndind 
că-i mort, au început a-i face la praznice de suflet şi i-au făcut un an de zile 
necontenit, pînă ce au dat de dînsul acolo. El încă n-a fost murit, măcar că 
nu a avut ce mînca; se ţinea sătul şi se hrănea cu aburii ce-i veneau, de la 
praznicele care i le făcea acasă femeia lui” (Voronca 1998, p. 313). 

43 ...şi o explicaţie abstractă : “Oferite celor vii, ele [alimentele] se trans¬ 
formă, printr-un proces mental de sublimare, în hrana de drum a celui ce 
pleacă spre «cealaltă lume» (Văduva 1997, p. 139)”. 

în funcţie de zona etnografică, modul în care este 
reprezentat un transfer între lumi ia forme dintre cele mai diverse 
(şi mai interesante). Iată un astfel de exemplu, interesant cel 
puţin pentru claritatea reprezentării lumii de dincolo şi a 
schimbului care are loc între cele două lumi: “Această 
comunicare [între lumea de aici şi cea de dincolo] ia cîteodată 
forme de o stranie «materialitate», ca de pildă în următoarea 
«întîmplare»: «în noaptea după ce am luat colacii pentru 
pomană, fata mea Camelia a visat că era ceva aşa în jos, ca un 
tub, şi că mînuia colacii şi cu dreapta, şi cu stînga, şi-i dădea 
pe tubul ăla. Şi acolo a auzit glasul lui tăticu’, parcă l-ar fi 
văzut: Camelia, tu eşti, tată ? - Eu sînt. - Bine că mi-ai mai dat 
colaci, că nu mai aveam». De fapt, ceea ce ne fascina cel mai 
mult era această «continuitate» dintre lumi, firescul cotidianului 
prelungit în lumea de dincolo, totala «gorjenizare» a Raiului 
creştin. Din acest punct de vedere, nu am dus nici o clipă lipsă 
de exemple. Iată doar cîteva dintre ele: «Murise un tînăr de 
28-30 de ani, care era tîmplar. Mai tîrziu, l-a visat mama sa şi 
i-a spus să-i dea de pomană unui alt prieten al său, tîmplar, un 
lucru ca să aibă el pe lumea cealaltă, să termine ce începuse pe 
pămînt, o uşă, nişte ferestre» (G.O., Cetate). «L-am visat că vine 
şi i-a cerut nurorii bastonul, că-1 doare piciorul. Dacă i-a farîmat 
maşina piciorul, îi trebuie baston» (P.M., Huluba). După ce i-a 
murit bărbatul, o femeie a visat că «acesta plînge şi-o ceartă de 
ce i-a lăsat mustaţă, că el nu purta mustaţă» şi să-i trimită, în 
consecinţă, sculele de ras (M.B., Pociovalişte). «L-am visat 
că vine aicea să mă ia la rost. - Păi da, un lucru n-am - zice - 
la post. N-am pat. - Păi - zic - tu unde dormi ? - Eu dorm 
într-un pat cu-n învăţător şi c-o învăţătoare. După un timp, la 
vreo trei-patru luni, cam aşa, i-am făcut tot ce i-a trebuit: pat, 
cearceaf. Cum îs paturile acuma. Nu mai vor să se culce în 
paturi de lemn, cum dormeam noi, bătrînii. Eu zic uite, dar 
nu-1 primeşte (dacă e de lemn, n.n.). I-am dat patu’, mi-am 
făcut cearceaf cu două perini ca să am, cîte una pe jumătate de 





Pomană şi dar 


37 


pat. Să fac aşa cum zicea femeile: Cu căpătîi lung cît îi patu’ ! 
Am cumpărat, mi-am făcut cearceaf cu dantele, cum trebuie, 
cum se poartă acum. Şi l-am dat de pomană. I-am dat aşa cum 
a cerut şi l-am visat a treia sau a patra lună aici, în cameră, 
culcat în pat» (M.C., Pociovalişte)” 44 . 

Exemplele pot continua: participanţilor la slujba funerară 
li se oferă o luminare de care se leagă un colţ al unei batiste; în 
plus, un ban este înfăşurat strîns în suprafaţa aceleiaşi batiste. 
Conform credinţei în transferul obiectelor oferite în astfel de 
situaţii către defuncţi, banul va ajunge în mîna celui decedat 
pentru a-şi cumpăra trecerea prin “vămile” către lumea cealaltă. 
Nu este singurul mod prin care defunctul este înzestrat cu bani 
pentru vămi: lui i s-a legat un bănuţ cu o aţă roşie de unul dintre 
degete, iar după slujba din biserică, rudele (şi nu numai) vîră în 
sînul defunctului bancnote pe care acesta le va folosi la trecrea 
vămilor. 

Există cazuri cînd transferul de bunuri către lumea cealaltă 
se face pentru sine însuşi. Este ceea ce deja cunoaştem ca 


44 Vintilă Mihăilescu, Fascinaţia diferenţei. Anii de ucenicie ai unui 
antropolog. Paideia 1999, p. 142. Această comunicare între cele două 
lumi se bazează pe o “imagerie bogată şi concretă legată de lumea de 
dincolo”; moartea poate fi “un personaj căruia i se dă de pomană”; are 
loc o “comunicare directă şi concretă cu morţii” (p. 101); “permanentă 
comunicare cu morţii (aceştia îşi transmit tot timpul nevoile prin vise, 
cei vii transmiţîndu-le obiectele cerute etc.); visele sînt «ceea ce vede 
sufletul cînd călătoreşte»” (p. 102). Mai departe (p. 142): “Această 
concepţie despre vis a pămîntenilor este legată de folosirea acestuia ca 
un soi de «cale regală» a comunicării dintre lumea de aici şi cea de 
dincolo. Prin vis, afli ce se mai întîmplă pe «acolo» («l-a întrebat soţia 
pe bărbat: - Ce faceţi acolo ? - Uite ce facem...facem tot ce-am făcut şi 
de cînd am plecat de la tine. Uite-aşa muncim şi avem ce ne trebuie.») şi 
primeşti sfaturi pentru ce mai e de făcut pe «aici» (unii morţi au scos 
familiile din anumite încurcături. Că mortul rămîne alături de familie). 
Prin vis, cei despărţiţi sînt din nou împreună: «îl visez că vine şi ne 
ducem pe la locurile pe unde am umblat» sau «eu l-am visat pe-al meu că 
ne-am întîlnit. - Mai venişi ? - îl întreb - Mai venii şi eu pe-acasă - zise 
el - că am plecat de-o săptămînă»”. 

“pomana de viu”. E asemenea unui “credit” pe care actorul şi-l 
creează în lumea de dincolo pentru a evita lipsurile, o dată 
ajuns. Aici nu intră în discuţie noţiunea de schimb...o dată ce 
vom avea mai multe (şi cît mai variate) exemple etnografice, 
de asemenea sprijin teoretic, vom trata subiectul în amănunt. 



3. Paştele Blajinilor / Morţilor 


Zilele de pomenire a morţilor sînt numeroase în calendarul 
ritual religios (şi tradiţional), însă, pe lîngă acestea, există o 
sărbătoare de Paşti dedicată exclusiv defuncţilor: Paştele 
Morţilor. Potrivit lui Ion Ghinoiu 45 , această “sărbătoare populară 
cu dată mobilă” este sinonimă cu “Paştele Morţilor” şi cu 
“Lunea Morţilor”. în timpul acestei “sărbători dedicate moşilor 
şi strămoşilor (...) credincioşii depun ofrande pe morminte, 
bocesc morţii, împart pomeni, fac libaţiuni, se întind mese festive 
(rituale) în cimitir, lîngă biserică, sau în cîmp, la iarbă verde”. 

Materialul etnografic privitor la sărbătoare se referă 
adesea la zona de nord a ţării. Iată informaţiile culese de către 
Elena Niculiţă-Voronca: “Luni, a doua zi după duminica Tomei, 
să serbează în Botoşani, ca şi în satele de pe lîngă Suceava, 
«Paştele Blajinilor», adecă să serba mai dinainte. Bunica 
autoarei da luni dimineaţa ouă roşii de-a dura pe iarbă la copii, 
pentru blăjini; «că erau tare blăjini şi buni, sărăcii»; şi să chema 
că le trimite ouăle lor. Tot pentru blăjini să dau şi goacele de la 
ouăle ce se pun în pască pe părău, căci ei numai pe atîta cunosc 
cînd sînt Paştele lor. Cine vrea să serbeze Paştele Blajinilor 
merge la cîmp şi mănîncă pască şi ouă pe iarbă verde - şi ei 
tare se bucură că serbează ziua lor” (Voronca 1998, p. 292). 
“Iată cum se petrecea mai demult Paştele noastre, precum şi 
ale Blajinilor, la Dracşani, lîngă Botoşani: în ziua întâi de Paşti, 
mergeau cu pască numai la părinţi, abia luni şi marţi la neamuri. 
Miercuri mergeau cu pască la crîşmă şi la fîntînă şi beau acolo, 
ca să aibă roadă la cînepă. Joi duceau la preuteasa pască, ouă 
roşii şi albe, găini şi petreceau, iar vineri primea fata preutesei 
vizite de fete şi feciori. Veneau cu ghirlande şi cu săminţuri de 


Ghinoiu 1997, p. 148. 

flori; Flecăii veneau cu fluierele şi cîntau şi jucau. Luni, după 
Duminica Tomei, începeau iar vizitele cu pască, de la părinţi, 
şi sfîrşeau în aceeaşi zi, la fata popei. Fetele şi ficiorii luau 
pască şi ouă şi mergeau cu muzică să facă petrecere pe malul 
iazului Dracşani. După ce mîncau, aruncau pască, găoace de 
ouă, şi -puri cu băutură, păhăruţe şi tot ce rămînea în iaz, ca să 
meargă la blajini. Mai jucau ceva şi apoi mergeau pe acasă şi 
să chema că s-a petrecut şi Paştele Blajinilor” (Voronca 1998, 
p. 293). “în Bucovina de Sus, blăjinii se numesc «rohmani», 
iar Paştele lor se ţin miercuri, în a patra săptămînă după Paşti - 
cum s-ar spune, «la Miezul-păreţei» celor 40 de zile păn’ la 
Ispas; în aceeaşi zi cînd în Moldova să ţin Rusaliile, de vînt” 
(Voronca 1998, p. 293). Rohmanii, unde sînt ei, postesc tot 
anul pentru noi, ei ţin lumea cu postul, ca să nu ne prăpădim. 
Numai o dată pe an se înfruptă, cu aceea ce rămîne din găoacele 
de la noi, cînd coacem de Paşti, de aceea e tare păcat să scurgi 
atunci ouăle. (...) Rohmanii sînt aşa de buni la Dumnezeu, că 
Dumnezeu pentru dînşii ne ţine. Ei trăiesc pe apă şi nu se 
cufundă. (...) Paştele Rohmanilor se ţin, pentru că şi ei au ţinut 
Paştele noastre. Ei, cînd văd găoacele de la noi, zic: «Iată, au 
fost amu Paştele lacomilor!». Ei sînt cei mai buni oameni, sînt 
sfinţi. Paştele Rohmanilor de aceea se ţin, că nu se ştie care-s 
mai mari: a lor sau a noastre, numai cît a noastre sînt mai întăi. 
Rohmanii sînt în apă, lor le aduc păserile spice în cioc, dar ei 
nu le mănîncă, ci numai se uită şi sînt sătui. Ei sînt călugării cei 
mai sfinţi, în ţara lor nu se primesc oameni de aceştialalţi. Ei se 
roagă la Dumnezeu, dar nu cer nimică. Dumnezeu cum le va 
da, aşa primesc, căci Dumnezeu ştie ce face şi pentru ce. 
Rohmani n-au femei - în ţara ceea, femei nu sînt - numai bărbăţi 
singuri” (Voronca 1998, pp. 293-294). “Rohmanii, pe trup, au 
drept îmbrăcăminte unghie” (Voronca 1998, p. 294). “Blajinii 
sînt oameni buni, lor le duc cioarele în cioc grîu şi de acolo fac 
naforă şi să hrănesc”. (...) “Paştele lor e bine să le ţii, pentru 
durere de cap, de măsele, de picioare, că ei se învoiesc 17 de 
la un ou şi nu ştiu nici de o durere. Sînt mici. (...) în Carapciu, 
Paştele Rohmanilor să ţin pentru oi. Rohmanii sînt aşa de buni, 

încît Dumnezeu pentru dînşii ne ţine. Ei locuiesc pe lumea 
asta, la căpătui pămîntului, este aşa un loc deoparte. în Vijniţa, 
în ziua de Paştele Rohmanilor se face iarmaroc de oi. Rohmanii 
stau în mare; cînd e frumos, lună, ei iese şi vorbesc. (...) Blajinii 
sînt adormiţii, morţii, ouăle să nu le scurgi de tot, că ei din 
aceea se înfruptă. Oamenii, dacă mor, nu sînt blajini ? Ei nu 
mai fac nici un rău ! (Voronca 1998, pp. 294). “în Mihalcea, 
unii oameni nu lucrează în ziua de Paştele Rohmanilor, pentru 
că spun că, la Dorohoi în Moldova, ara în ziua aceasta un om 
cu doi boi, cu argatul, şi era şi un cîne lîngă dînşii şi toţi s-au 
cufundat în pămînt, iară deasupra a ieşit apă. în ziua ceea, dacă 
pui urechea la pămînt, auzi pe omul acela ce s-a cufundat strigînd: 
«Hăis, cea, hăis, cea !» în pămînt. Acolo, dacă pun oamenii 
urechea la pămînt, aud cocoşii rohmanilor cîntînd şi cîinii lătrînd” 
(Voronca 1998, pp. 294-295). 

Să vedem mai departe cum se desfăşoară în zilele noastre 
această sărbătoare, şi anume în comuna tulceană Sfântu Gheorghe: 

în prima zi de luni după duminica Tomii, în comuna 
Sfantu Gheorghe (Tulcea), în jurul orei nouă dimineaţa, oamenii 
ies pe porţile caselor ducînd cu ei bucate, şi băuturi în coşuri, 
îndrep- tîndu-se către cimitir. în afară de mîncăruri şi băuturi, 
mai sînt transportate mese şi băncuţe de lemn, pături, tăvi sau 
platouri şi feţe de masă. Toate acestea pot fi duse, unde este 
cazul, cu ajutorul unor cărucioare cu două roţi. Ajunşi în cimitir, 
oamenii încep să amenajeze mesele pe deasupra mormintelor 46 , 
aştemînd feţe de masă curate şi călcate. în acest răstimp, preotul 
şi ajutoarele sale se pregătesc pentru a susţine slujba de 
pomenire a morţilor. Masa rituală este dispusă pe aleea 
principala a cimitirului, la circa 30 de metri de intrare. Deşi nu 
se află cu exactitate în centrul geografic al cimitirului, plasarea 

46 în privinţa meselor de deasupra mormintelor la Sfantu Gheorghe: “Asta 
cînd se duc sîmbăta, duminica, de sărbători şi să nu ţină tava şi pun pe 
măsuţele alea cînd facem Paştele Morţilor. Prima săptămînă după Paşti 
ne ducem să citească pomelnice pentru morţi şi întindem cearceafuri şi 
ne punem la masă toţi şi se împarte la toţi” (conf. interviului realizat cu 
fam I. de către Claudia Răducă şi Adina Folvaiter). 

pe aleea principală, perpendiculară pe intrare, de asemenea 
lăţimea acestei alei, oferă impresia că slujba are loc în centrul 
cimitirului. Pe masa rituală se găsesc: pască, ouă roşii, cozonac 
tăiat în felii - în farfurii sau în coşuri, o carte bisericească şi 
carneţelele pentru pomelnic, care aparţin fiecărei familii. 

Slujba de pomenire începe, iar oamenii continuă să 
adauge carneţele sau liste cu pomelnice, şi bani. B anii, în primul 
rînd bancnote de cîte zece mii de lei, sînt strînşi într-o servietă 
neagră de vinilin. în jurul spaţiului ritual, o mică parte dintre 
oamenii veniţi la cimitir asistă. în faţă mesei - preotul care ţine 
slujba se află cu faţa spre răsărit - se află mai ales copiii curioşi, 
în vreme ce adulţii se află în lateral sau în spatele preotului. în 
acest timp, cei care nu asistă, de aproape sau de departe, 
continuă să amenajeze mesele cu mîncăruri, să toarne vin în 
pahare. Pe deasupra mormintelor este vînturată tămîia arzînd, 
în vase de metal uzate. La rîndul lor, copiii care nu sînt curioşi 
să privească la slujbă, aleargă de colo-colo jucîndu-se ca în 
oricare loc unde li s-ar oferi ocazia. Încet-încet, fără grabă, 
mesele au fost aranjate: cozonac, ouă roşii, mere. în spatele 
preotului, unii dintre oameni se adaugă unul cîte unul, formînd 
în mod spontan un cor, slujind drept fundal expresiei rituale a 
preotului: cîntă pe două voci, în română şi în ucraineană. La 
unele morminte, tămîia încă mai fumegă. 

Unii oameni aflaţi la distanţă privesc în tăcere spre locul 
unde se ţine slujba, aşteptînd parcă un semnal de început. 

Pomelnicul a fost citit şi se cîntă “Veşnica pomenire”. 
Oamenii formează cercuri nu numai în jurul unor platouri sau 
farfurii, ci şi în jurul măsuţelor, agitîndu-le pe acestea în sus şi 
în jos - mese sau veselă - după obiceiul cunoscut. Slujba se 
încheie, iar oamenii purced destinşi la a oferi felii de cozonac, 
ouă roşii, mere sau pahare cu băutură celor din proximitate, 
iar apoi celor cunoscuţi sau nu, aflaţi la distanţă. Femei sau 
bărbăţi în etate primesc sobri, facîndu-şi cruce şi sărutînd, de 
pildă, felia de cozonac primită. Din paharele cu băutură oferite, 
deşi se cuvine să fie băute cu totul, unii beau numai cîte puţin. 
Paharul este reumplut şi oferit altcuiva. Preotul continuă sa 

ţină slujbe particulare acolo unde i se cere, potrivit rînduielilor 
bisericeşti şi ale locului. 

Pe iarbă, sînt aşezate pături şi feţe de masă, peste care 
vor fi desfaşurăte în comun mîncărurile şi băuturile. Hrana 
obişnuită a satului de pescari - peştele - este puţin vizibilă. 

Se ivesc cîteva ţigănci care cer băutură şi mîncare. Replica 
oamenilor nu este una de zgîrcenie, însă ţigăncilor li se 
aminteşte “că şi noi avem sărăci”, fiind invitate să nu se 
obrăznicească prea tare... 

După două-trei ore, din cimitirul aflat la poalele farului, 
unii dintre oameni încep să strîngă şi să plece, ducînd în spate 
mesele. Sîntem în jurul orei două după amiază iar strigătul uneia 
dintre femeile mai în etate - “nu plecăţi, măi !” - se aude ca 
spart în mijlocul unui zumzet de voci. Plecarea are ceva pripit, 
ca şi cînd s-ar fi schimbat brusc vremea. Ne aflăm la mijlocul 
aceleiaşi zile însorite, deşi sub un vînt ostil. Ducînd cu ei mesele, 
băncuţele, tăvile şi coşurile aproape goale, oamenii pleacă, pe 
rînd, spre casele lor. Şi păturile, şi feţele de masă de pe aleea 
principală sînt strînse, apoi restul...Pe alee, un grup de femei 
zăboveşte, cîntînd cu patos “Hristos a înviat din morţi”. în cursul 
acestui episod, localnicele aflate la vîrsta pensiei, care nu se dau în 
lături de la cîteva pahare de băutură, devin mai vizibile. Pe drumul 
îndărăt, acelaşi grup feminin se va opri din casă în casă pentru a 
conduce cîte o tovarăşă, prilej pentru noi acte lirice şi bahice. 

După mai multe zile de pregătiri, de asemenea după o zi 
de duminică şi una de luni dedicată pomenirii morţilor, oamenii 
revin la treburile rămase în suspensie în acest răstimp: se 
lucrează din nou la grădină, se repară sau se construiesc case 
ori anexe, şi, mai ales, se iese la pescuit. Ne aflăm încă în 
sezonul scrumbiilor... 47 

Să recapitulăm succint etapele care alcătuiesc sărbătoarea 
de Paşte ale Morţilor, aşa cum are loc la Sfantu Gheorghe: 

- pregătirea mîncămrilor şi a băuturilor (cu cîteva zile înainte) 


Observaţii proprii de teren, aprilie 2004. 



Şerban Toader 


- adunarea în cimitir (în cursul dimineţii) 

- aşezarea meselor cu bucate şi băuturi pe deasupra mormintelor 

- pregătirea pentru slujba religioasă 

- slujba de pomenire a morţilor, binecuvîntarea alimentelor 

- momentul esenţial : participanţii îşi oferă unii altora 
bucate şi băuturi, apoi urmează masa în comun, cînd totul este 
pus laolaltă, fiecare primind de la ceilalţi 

- dezagregarea - strîngerea meselor, tăvilor, coşurilor etc. 

- întoarcerea spre casă 

Ca spaţiu etnografic surprinzător de puţin studiat de către 
etnologi, comuna Sfăntu Gheorghe (sau, de pildă, alte zone 
din Delta Dunării, locuite de lipoveni sau de ucrainieni) nu 
este de regulă menţionată printre locurile unde este atestată 
sărbătoarea (Banat, Bucovina, Maramureş şi Transilvania) 48 . 
“Lunea Morţilor” este sinonimă cu “Paştele Blajinilor”, dar nu 
pe de-a întregul: aceasta din urmă se poate ţine şi în alte zile în 
afară de cea de-a opta zi de la Paşti 49 . 

48 De exemplu: Ghinoiu 1997, p. 148. 

49 Pentru originea legendelor despre Blajini: vezi Laura Jiga, 
Ambiguitatea textului literar fi crearea legendelor (cu referire la Alexan¬ 
dria şi credinţele despre Blajini), în REF, Tomul 44, 1 (1999), pp. 73-84. 
In finalul studiului autoarea atrage atenţia asupra originii Paştelui 
Blajinilor: “O problemă dificilă ridicată în faţa studiului nostru este cea 
a Paştelui Blajinilor. De ce credinţele despre Blajini, aşa cum le-am văzut 
pînă acum (mai sînt şi altele, fără legătură cu Alexândria), au dat naştere 
unui obicei ? Este acest obicei element al unui cult ? De ce Paştele ? Pe 
cît de grea, problema este pe-atît de importantă, deoarece apariţia 
complexului credinţă-cult este un semn sigur al consacrării (în sens 
etimologic) celei dintîi. Atribuindu-li-se un cult, Blajinii au fost definitiv 
rupţi de imanent” (p. 84). De asemenea, vezi articolul său Tradiţii narative 
care integrează legendele româneşti despre Blajini, în Symposia. Caiete 
de Etnologie şi Antropologie, Nr. 1/2002, pp. 198-205. Pentru noi, la 
toate aceste dificultăţi se adaugă problema lipsei materialului etnografic 
referitior Ia zona Sfăntu Gheorghe. în particular, lipsa unor interviuri 
ample privitoare la credinţele despre Paştele Morţilor/Blajinilor - iată 
unul dintre neajunsurile lucrării noastre. In curînd va apărea, la Editura 
Paideia, o lucrare a Laurei Jiga privitoare la Paştele Blajinilor. Deşi conţine 
fără îndoială lucruri utile pentru lucrarea noastră, din păcate, nu ne este 
la îndemînă manuscrisul. 



4. Concluzii 


Aşadar, în ce măsură pomana funcţioneză asemenea 
darului maussian? Verificînd pe baza triplei obligaţii, observăm 
că două dintre obligaţii există (a da de pomană, a primi 
pomana); însă, aşa cum am mai arătat în lucrare, de aici 
mecanismul maussian nu mai poate funcţiona perfect 
convingător în afara exemplelor etnografice de care s-a folosit 
Mauss însuşi! Nu un artificiu ne va ajuta să continuăm, ci un 
fapt: revenind la sărbătoarea de la Sfiântu Gheorghe, observăm 
că între participanţi se stabileşte o relaţie de egalitate (şi una de 
reciprocitate) - fiecare este pregătit să dea pomană şi să 
primească în acelaşi timp. Prin urmare, actul de a da pomană 
se poate suprapune la un moment dat cu actul de a contra- 
dărui. Astfel, 


A (oferă) B (primeşte); B poate oferi pomană la rîndu-i 
lui A, acest din urmă gest putînd echivala cu contra-dăruirea; 
de asemenea, B îi poate oferi şi lui C, D etc.; A poate primi la 
rîndul său de la C, D etc. 

Nu cred că este cazul să urmărim în amănunt cine de la 
cine primeşte pînă în final, aşa cum nu este obligatoriu ca în 
timpul sărbătorii fiecare să ofere tuturor şi să primească de la 
fiecare! Acest tip de relaţie aparţine planului vizibil, material, 
însă pomana se oferă în esenţă pentru sufletele celor morţi. 
Prin urmare, în planul celălălt există un alt receptor (să-i 
spunem A’, defunctul), care aşteaptă bunuri din partea rudelor 
în viaţă. La rîndul său, A’ îl răsplăteşte pe cel care a dat de 
pomană, chiar dacă A se cuvine, cel puţin formal, să dea de 
pomană dezinteresat. Ne imaginăm că actul de a primi are loc 
simultan în ambele planuri: 

A (oferă) B (primeşte “de sufletul" defunctului A’) 
A’(primeşte şi răsplăteşte) ~>A (este răsplătit) 

La rîndul său, B îi (contra-)dăruieşte lui A, sau dăruieşte 
unui C, D etc., în vreme ce fiecăruia îi va corespunde un 
defunct B’, C\ D’ etc., pregătit să primească şi să răsplătească. 
Iar mai presus de vii şi de morţi, potrivit credinţei, se află un 
Dumnezeu pregătit să-l răsplătească (= să contra-dăruiască ?) 
pe cel care a dăruit, în numele celui care a primit (de fapt, este 
vorba şi de cel viu care primeşte, şi de mortul în numele căruia 
se dă): 


Dumnezeu (răsplăteşte) 



A (oferă) B (primeşte) 


Şi totuşi, se poate numi acesta un “fapt social total” ? 
Pla- sîndu-ne în afara spaţiului etnografic oferit de către Mauss 
şi ajungînd să ne întrebăm dacă există o obligaţie ca Dumnezeul 
creştin-ortodox să contra-dăruiască (în numele lui B), întreaga 
demonstraţie este menită să se năruiască 50 . La nivel social 
totuşi, lucrurile au o noimă: am observat că a face pomană 
plaseaza individul la un nivel neutru, de normalitate, iar în 
funcţie de anvergura rituală şi materială a pomenii, actul devine 
o măsură a prestigiului. 

Atît exemplele, cît şi interpretările şi reprezentările ar 
putea fi cu mult mai numeroase. în privinţa laturii calitative, 
lucrarea de faţă are nenumărate neajunsuri, iar cele mai 


5,1 Dar nu din lipsă de exemple etnografice, de pildă: “Morţii se roagă lui 
Dumnezeu pentru sănătatea noastră, ca să trăim, să dăm şi să-i pomenim” 
(Voronca 1998, p. 314); “Cine dă săracului împrumută lui Dumnezeu” 
(Voronca 1998, p. 316). 

însemnate sînt legate de pregătirea documentară: în propriul 
demers etnografic, nu am ajuns la stadiul (final) al 
“interogatoriului”, de care ne vorbeşte Mauss în al său Manual 
(Mauss2003, p. 36), decît într-o foarte mică măsură. în privinţa 
materialului bibliografic, lipsurile nu vor întîrzia să iasă la 
iveală. Iar referitor la cadrul teoretic, lucrarea este în mod 
evident tributară mai degrabă unei scheme (“tripla obligaţie” a 
lui Mauss), ignorînd de multe ori contextul în care s-a format o 
astfel de schemă 51 . De pildă, cea de-a doua obligaţie, de a 
înapoia, este explicată prin spiritul lucrului dat; este un obstacol 
în faţa fragilei construcţii pe care ne-am permis-o, deoarece 
diminuează posibilitatea de a aplica sistemul triplei obligaţii în 
afara spaţiului de unde este originar hau 52 ! în fine, am vorbit 


51 Godbout: “Mauss Iui-meme se garde d’extrapoler ses resultats au-delâ 
des cultures qu’il a etudie” (Godbout 1992, p. 147). 

52 “în comunicarea sa din 1923 Ia Institutul francez de antropologie, 
intitulată «Obligaţia de a face cadouri», Mauss abandoneză potlatch -ui 
amerindienilor în favoarea polinezienilor «care nu cunosc sau nu mai 
cunoscpo//a/c7j-ul», ci mai multe forme de prestaţii sociale şi fără îndoială 
de «instituţii intermediare» între cele două. Diferenţa dintre aceste forme 
intermediare şi potlatch-u\ pur constă în faptul că «tema rivalităţii şi a 
luptei este actualmente străină de acest sistem». Dar ceea ce face ca ele să 
reintre împreună cu potlatch-a\ în genul prestaţiilor totale e faptul că 
«tema cadoului oferit şi primit obligatoriu, şi în acelaşi timp voluntar, 
este esenţială aici». Apoi, după modelul Iui Tumer, care cercetează faptele 
din Samoa, el evocă oloas (bunurile imobiliare, dar străine) şi ton gas 
care desemnează bunurile familiale, dar şi instituţia copiiilor în îngrijire, 
numiţi tot tonga, deoarece ei reprezintă canalul prin care trec în mod 
obligatoriu bunurile oloas ce trebuie să intre în familia care primeşte 
copilul. Urmărind această instituţie ce se regăseşte cu acelaşi cuvînt, 
tonga , în NouaZeelandă, Mauss conchide: «Unul dintre cele trei elemente 
ale acestui sistem de drept care constă în schimbul continuu de cadouri» 
poate fi explicat. Ceea ce defineşte a minima un sistem de prestaţii totale 
pe care îl exprimă astfel: «Sistemul presupune 1. obligaţia de a face 
daruri; 2. obligaţia de a primi; 3. obligaţia de a le înapoia. Despre cel 
de-al treilea element este posibil să oferim chiar acum cîteva precizări». 
Şi mai jos, Mauss dă renumita explicaţie a lui Tamati Ranapiri, acel 
«jurist maori...foarte bine descris de Edson Best» (în timp ce metoda 
filologică permite reluări fructuoase în etnografie); juristul de la antipozi 

despre dar ca despre un bun exclusiv al lui Marcel Mauss, iar 
tripla obligaţie, aşa cum am mai spus la un moment dat, ne-a slujit 
drept unealtă de neînlocuit. Totuşi, vom fi obligaţi în viitor, pentru a 
putea continua să pretindem că facem ştiinţă, să gîndim, cu titlu 
ipotetic, şi aşa-numite ipostaze extra- sau /jon-maussiene ale 
darului 53 . Pe de altă parte, “oricît de importantă ar putea să 
pară în unele demersuri teoretice, obligaţia de a înapoia nu 
este întotdeauna prezentă şi atunci cînd este, ea nu presupune 
înapoierea obligatorie a unui produs de aceeaşi valoare sau de 
rang echivalent” 54 . Iată un argument în plus pentru a nu 
considera lucrarea noastră mai mult decît ceea ce este: un 
exerciţiu etnologic. 


explică obligaţia de a înapoia prin spiritul lucrului dat, faimosul hau" 
(Tarot 2001, p. 533). 

51 Este vorba, desigur, numai de “darul arhaic”. Pentru a vorbi despre 
acesta, Godbout introduce, pe Iîngă canonicele potlatch şi kula, un 
exemplu post-maussian de dar arhaic: “Tous Ies ecrits theoriques sur le 
don qui visent â une certaine generalite s’amorcent, comme ce chapitre-ci, 
par un rappel des etudes anciennes et une presentation des analyses 
recentes sur le potlatch et kula. Potlatch et kula representant, en quelque 
sorte, Ies «figures imposees» de toute «presentation» sur le don; et 
d’ailleurs â juste titre. Pour Ies figures libres, Ie choix est infiniment plus 
ouvert. Des explorations anthropologiques recentes de la Nouvelle- 
Guinee, notamment, livrent un riche materiau. Mais il nous paraît 
preferable ici d’aborder un troisieme continent, l’Afrique, et de nous 
interroger sur la place du don au sein d’une societe relativement complexe 
et qui, â la difference des Kwakiutl et des Trobriandais, connaît le marche 
depuis longtemps. L’exemple serviră ainsi d’introduction â une reflection 
sur Ies rapports du don et de la marchandise”. Godbout se referă la studiile 
lui Guy Nicolas desfăşurate între 1950 şi 1970 în regiunea Maradi (în 
sudul statului Niger), privitoare la “sistemul oblativ” de aici. Studiul are 
ca rezultat cartea Don rituelet echange marchand (1986), pe care Godbout 
o descrie drept “lucrarea etnologică cea mai completă şi cea mai bună 
efectuată vreodată asupra acestui subiect”, deplîngînd în acelaşi timp 
faptul că este puţin cunoscută (Godbout 1992, pp. 145-161). 

M Bonte şi Izard 1999, p. 609. 

Appendix 

A. Interviu cu dl. M., fiica sa G. şi ginerele său L. 

Dl. M. a vizitat de mai multe zeci de ani încoace Sfăntu 
Gheorghe, iar în anii 1990, familia lor (care o include şi pe 
soţia d-lui M., de asemenea pe M. (sora lui G) şi pe fetiţa lui 
M.) şi-a cumpărat o casă aici, deschizînd o pensiune, apoi încă 
o casă, cu grădini, anexe etc. De menţionat că dl. M., pensionar, 
petrece cel mai mult timp aici; G. este medic şi profesează în 
Bucureşti, cu excepţia perioadei mai calde a anului, pe care o 
petrece la Sfăntu Gheorghe. Atît familia d-lui M., cît şi ginerele 
său L., sînt de etnie maghiară, dar sînt stabiliţi în Bucureşti. 

(...) 

L: Anul trecut cînd s-au înecat tinerii ăia neex¬ 
perimentaţi... trei puştani...Nu ştiu, de Crăciun sau înainte de 
Crăciun, după Crăciun cînd era furtună...sînt anumite semne 
pe care trebuie să le iei in considerare. 

G: Se spune că marea îşi cere drepturile. 

L: Nu ai voie, nu ştiu, de Paşti, de Crăciun. 

G: Se spune că vuieşte marea într-un fel şi atunci moare 
cineva. Astea sunt opiniile lor. 

(...) 

I: Am fost şi noi ieri pe la cimitir şi-am observat că în loc 
de coroană de flori aveau colac de salvare. 

L: Comportamentul lor e în legătură cu...au fost ceva 
refugiaţi...ceva închisoare...au evadat. 

I: Nu, nu ştim nimic de asta. 

G: Bine, astea le ştia Constantin pentru că el a stat, vorba 
aceea, cot la cot cu ei atîţia ani şi a lucrat şi cu medicul...au 
lucrat în nişte condiţii...cu Boris...lucrau pe şalupă...cum îi 
spuneau, sicriu plutitor sau ceva de genul ăsta... 

I: Bine, acum, istoric s-ar putea între timp, să-şi fi 
dezvoltat un gen de legătură... 

G: întotdeauna e aşa, una e realitatea, alta e istoria. De 
fapt istoria nu e realitate, asta-i clar. 

(...) 

G: In plantaţie aţi fost? 

I: Nu. 

G: Are şi plantaţia povestea ei. A fost foarte frumos făcută. 

L: Se cheamă “Drumul oaselor”. 

G: Astea sunt poveştile lui Constantin. A fost o perioada 
în care de la Dunăre era un canal care traversa mai jos de armată, 
unde este şi care se ducea pînă la plantaţie. Paralel cu plantaţia 
se putea face baie. Asta a fost acum şase ani. Şi cînd am intrat 
în primul an, vedeai caraşii cum înotau în apă. Era foarte 
frumos. Bine, şi atunci multe canale erau deja colmatate. Sînt 
zone cu pini, sînt zone cu...A fost o zona experimentală. S-a 
încercat ce merge în Deltă, s-a şi forţat foarte mult prin faptul 
că spălai nisipul. 

(...) 

G: îţi bălteşte grădina pînă-n mai aproape. Am văzut 
călugăriţă şi sînt şerpişori în grădină. Fiecare casă avea şarpele 
ei. Au fost multa vreme, dar oamenii îi ucid. 

I: De ce? 

L: Se tem de ei. 

G: Se tem. Sînt şi vipere în plantaţie. Aveam o grămadă 
de nisip şi T [nepoata d-lui M.]. se juca. Era şarpele acolo şi 
plin de ouă. 

I: De ce dimensiuni? 

G: Depinde. 

I: De 70 cm.? 

G: Sau era un şarpe care venea şi dormea pe gard acolo 
în spate. Cineva l-a omorît şi l-a pus pe gard. 

I: Pur şi simplu se tem, dar sînt şi şerpi de casă. 

G: De casă sau de apă. 

I: Există vreo credinţă, vreo superstiţie? 

G: Nu, e normal, întotdeauna omul s-a temut de şarpe şi 
am văzut şi de multe ori ciopîrţiţi pe dig. Acum n-am mai văzut, 

cred că sunt din ce în ce mai puţini. 

(...) 

I: Broaşte ţestoase aţi văzut? 

L: Da, erau şi-n grădină. 

G: Acum cîţiva ani veneau. Aveam şi ariciul nostru şi 
broasca ţestoasă. 

(...) 

I: Aţi auzit ceva superstiţii, mituri legate de animale? 

L: Nu. Era ceva legat de anumiţi copaci, dar n-am 
reţinut...că n-ai voie să plantezi plop în curte. Aduce ghinion. 

I: Dar poveşti cu fantome? 

G: Nu. 

I: Constantin e un localnic? 

G: Nu. El e medicul stomatolog. Acum, e la Brăila. 
Chestia asta cu magia neagră m-a interesat şi pe mine, dar n-am 
auzit. Mi se pare că există deja forme de deochi, dar nu...Acum 
depinde fiecare cît de superstiţios e. 

I: Mă gîndeam Ia ceva particular, diferit de alte părţi. 

G: Nu, acum depinde şi unde cauţi. Dacă te duci la babe, 
pot să-ţi spună mai multe. Kaiser-ul ştia sa pună oasele la loc. 
El a lucrat ca asistent medical la Tulcea. întotdeauna îţi cerea 
pălincă, o ţuică în gură şi împroşca din cap pînă-n picioare. 
Asta pe văzute. 

într-adevar era bun. 

I: Şi pe alţii i-aţi văzut practicînd, aţi auzit de tăiat sub 
limbă? 

L: Nici măcar lipitori nu-şi pun. 

G: într-o casă am văzut ventuze. Le-am găsit chiar aici, 
într-una dintre case, într-o cutie în pod. 

I: Şi le-aţi folosit? 

G: Nu, c-au şi dispărut. 

(...) 

M.: Aici, sunt cîteva cazuri care...cum a fost şi cel de la 
care am cumpărat casa lui M. Bătrânul care avea nu ştiu cîţi 
copii. Copiii niciodată nu se vizitau. Nu-1 vizitau pe bătrîn. 

Parcă n-ar fi existat. Erau tatăl pentru copii şi copiii pentru 
părinţi, erau mai străini decît faţă de străini. Astea sînt lucruri 
pe care le vezi la prima vedere. 

I: Eu am fost surprinsă de morminte, că mi s-au părut 
cam în paragină... 

M: Da. Există cultul morţilor. Este foarte, foarte...îşi 
respectă, dar respectul ăsta se manifestă o singura dată pe an. 
Şi asta este datorită mentalităţii lor, adică mai mult superstiţie. 
Ei îşi întreţin mormintele, destul de bine. Eu cel puţin, de cîte 
ori am fost... şi-am fost de cîteva ori. Asta este cea mai mare 
parte dintre sărbătorile astea, aşa masive, şi care nu sînt legate 
de religie. Asta este. Că zice Paştele...Nu este legat de Paşti, 
este respectul faţă de morţi, care se manifestă o singură data. 
Asta de obicei, imediat după Paşti, între 1-2-3 mai, cam aşa 
ceva. Se duc, curăţă, aranjează două-trei zile şi numai după 
aceea se...Există în dicţionare, dar în foarte puţine localităţi 
[celebrarea Paştelui Blajinilor] aşa cum se sărbătoreşte aici în 
fiecare an. De asta încep, adică cu două-trei zile înainte 
pregătesc mormintele...Pînă atuncea, rămîn în paragină. Nu se 
duce nici dracu’! 

Nu se duce nimeni. Cu două-trei zile înainte încep să 
aranjeze mormintele şi aşa de fastuos cum se face...bineînţeles 
că ajung în stadiul ridicol, fiindcă ei dimineaţa se duc acolo... 
Partea festiva constă în aceea că vine preotul şi ţine o predică 
acolo, după aceea fiecare dacă vrea cheamă preotul la monnînt, 
ţine şi acolo o predică. Cînd intri înăuntru, mai ales dacă te 
vad că eşti străin te tratează cu băutură, de obicei, majoritatea 
cu băutură. Trebuie să bei că nu se poate, verşi o picătură pe 
jos şi după aceea, trebuie să bei pînă la fund. Şi dacă ai norocul 
să fie din ăştia care te văd cu ochi mai buni, atunci ajungi că 
pînă să ajungi în cimitir te îmbeţi. Şi fiecare îţi dă altă băutură. 
Fiecare ce face, ce cumpără, ce are acasă, şi atunci bei de la 
cele mai bune, la cele mai proaste băuturi. 

(...) 

I: Era vorba de cultul morţilor. 

M: Nici nu mai ştiu unde am rămas. 

I: Ne spuneaţi că dacă se întîmplă să fiţi atunci în cimitir... 

M: Da. Mă rog, asta-i prima parte, pînă ce se face slujba. 
Adică slujba începe pe la ora 12:00. Cînd intri în incinta 
cimitirului şi dacă consideră, trebuie să serveşti. Nu poţi să 
refuzi. Trebuie să bef. Asta e pînă la 12:00. Evident că-ţi dă şi 
o felie de cozonac sau...îţi dă şi cel mai bogat şi cel mai sărac. 
Deci, şi cei mai sărăci îţi oferă ceva. Şi asta se vede şi la 
pregătire. Dimineaţa, la ora 8-9 ies către cimitir. Vezi că oamenii 
cară cu coşuri din alea mari...Cară peştele, mîncăruri, tot felul 
de mîncăruri si băuturi. Se vede că se pregătesc de acest lucru. 
La ora 12:00 se ţine slujba. Apoi se ţine slujba separat pentru 
fiecare, dacă este invitat [preotul]. După aceea se aşterne masa 
sau pe jos. Altă mîncare şi altă băutură. Se mănîncă de toate, 
numai peşte nu se mănîncă atunci. Toate mîncărurile posibile. 
Se cară întotdeauna tot ce este cel mai bun în casă. Şi cel mai 
sărac om îşi duce tot ce are în casă. 

I: Probabil că tot anul îşi pune banii... 

M: Probabil că da sau îşi dau ultimul ban pe care îl au în 
casă. Foarte interesant asta, este legat mai mult de superstiţie, 
decît de cultul morţilor. Adică, dacă ar fi cultul morţilor, atuncea 
ar fi cimitirul frumos întreţinut, aranjat tot timpul. Ultimele trei 
zile înainte de Paştele Blajinilor încep să aranjeze. 

I: Superstiţie, asta înseamnă că este legat de... 

M: Superstiţie pescărească. Şi...de unde am aflat eu toate 
astea. în ’92 am fost aicea cu un prieten şi n-am ştiut pînă 
atuncea, am auzit ceva de Paştele Blajinilor, dar n-am ştiut ce 
înseamnă. Şi ne-a invitat. Şi cum ne-a invitat? La cine am stat 
noi de obicei cînd veneam la Sfântu ne-au rugat să-i ajutăm, să 
mergem în cimitir. Atunci, am văzut ce înseamnă. Erau oameni 
foarte modeşti. Aşa am cărat două coşuri din alea mari cu 
alimente. Dar atuncea s-a întîmplat un accident. în ajunul 
Paştelui Blajinilor s-au înecat doi oameni, doi oameni destul 
de tineri. Au plecat în grup la pescuit; o parte, că alţii în ajun 
de sărbători nu merg la pescuit. Ei sărbătorile le respectă. Chiar 

dacă el nu lucrează, dacă tu lucrezi, vin şi-ţi fac reproşuri că 
lucrezi. Şi sînt cazuri, că noi aveam pe cineva pe care-1 rugam 
să vină să ne ajute în gradină. Şi el a spus: nu. Astăzi nu e voie 
de săpat. Altă zi n-ai voie să pui mîna pe nimica sau să faci o 
treabă în casă, inclusiv duminica. Dar ei acuma au adus şi pentru 
sîmbată. 

G: Se consideră nenorociţi că lucrează sîmbata şi duminica. 

M: Da. Şi atuncea s-a întîmplat un accident, dar foarte 
curios. Au plecat puţini la pescuit, dar, pur şi simplu, ei au 
considerat că au sfidat un obicei: să nu iasă la pescuit. 

I: Deci aici e superstiţia. 

M: Da. Aicea începe superstiţia. Mă rog, unii veneau şi, 
o dată aud nişte strigăte: ajutor! ajutor! Şi cei care erau deja pe 
uscat ziceau că ăştia dom’le, se mai întîmplă prostii, se fac 
bancuri proaste. Şi ăştia nu au dat importanţă. A doua zi, văd 
că nu s-au întors, şi după aceea s-au dus în căutare. N-au mai 
găsit nici barcă, nici oameni. Pe unul 

l-au găsit după nu ştiu cîte luni de zile, tocmai dincolo 
de Mamaia, undeva prin largul mării, sau la “2 Mai”. 

I: Cînd s-a întîmplat asta? 

M: în ’92. Şi atuncea îmi spunea: uite domnule, daca nu 
respecţi nişte obiceiuri aicea; şi după aceea spunea: dom’le 
dar sînt zile în care oamenii n-ar ieşi la pescuit pentru nimic în 
lume; zile care pentru noi ni se păreau destul de obişnuite. 
Zice: dom’le, marea urlă într-un anumit fel; cei care cunosc, 
pescarii, am auzit că peste tot există nişte locuri, nişte obiceiuri, 
credinţe populare care sînt legate. Adică, tocmai este un lucru 
pe care niciodată nu poţi să-l prevezi. Adică, furtună 
neprevăzută sau accidente...absolut...care se întîmplă şi cu 
oamenii care sînt lupii mării. Şi aicea domină un spirit. După 
aceea...v-am spus că după ora 12:00 începe.. .se întinde acolo, 
aproape că dansează. Da, de cîntat cîntă, nu dansează. Vin 
foarte veseli acasă, adică ziua întotdeauna se termină vesel. 
Pînă la 3-4, bineînţeles că vin toţi beţi acasă fiindcă după ce au 
amestecat toate băuturile în cursul dimineţii, după masă dacă 

continuă cu altele... 

(...) 

M: Pomenesc morţii. Şi după aceea, se uită. A doua, a 
treia zi, gata. 

I: Deci, cu intensitate cîteva zile şi apoi... 

M: Da. Foarte intens cîteva zile şi după aceea s-a terminat. 
Şi i-am auzit....Eu am vorbit cu alţii din alte sate, din apropiere. 
Bine, celalalte sate, aşezări, sînt pe malul Dunării, deci acolo 
mai puţin, au mai puţin contact cu marea şi de aceea se 
pomeneşte. Şi la tv am văzut o dată Paştele Blajinilor, şi se 
spunea că se ţine şi în alte localităţi, dar nu cu o asemenea 
amploare. Deci, este oarecum legat de cultul mării, de teama 
de necunoscut. Mă rog, ăsta este şi adevărul. Niciodată nu poţi 
să descifrezi ce surpriză poate să-ţi rezerve marea. Bineînţeles 
legat de pescuit. Bine, sunt şi dotaţi destul de rudimentar. Ei au 
nişte bărci, dacă le vedeţi, tot timpul sînt reparate. Am auzit de 
cazuri cînd mergeau pe Dunăre şi s-a spart barca. Că putrezeşte 
lemnul. Ei nici nu au lemn din ăsta special pentru bărci. Nici 
nu mai există lemn. Nu ştiu dacă acum 50-60 de ani, deşi se 
spune că era lemn bun...Mai este scîndura ordinară care este 
pe jumătate putredă, că aşa ajunge aici. Din astea se fac şi cu 
astea se repară bărcile. 

(...) 

I: Ziceaţi ceva de nişte nunţi la care aţi fost ? 

M: Nu, eu la nuntă n-am fost. Eu am evitat întotdeauna 
să merg la nunţi. Sînt nişte lucruri care nu mă...sînt obiceiurile 
lor care nu mă...nu-mi plac. 

I: Dar n-aţi fost invitat ? 

M: Am fost invitat, dar n-am fost. Dar totul se bazeaza 
pe beţie şi, adică, accentul cel mare se pune întotdeauna pe a 
obţine ceva şi a arăta ce a obţinut. A treia zi mi se pare, e 
ultima zi din nuntă care constă în aceea că bat toba aşa, într-un 
ritm frenetic, şi merg prin sat, dansează şi scot toate lucrurile 
pe care le-au primit mirele şi mireasa cadou de nuntă. Bine, 
frigiderul şi maşina de spălat e mai greu. Bine, vezi cum scot o 

maşină de tocat. 

I: Dar nu înţeleg cum, bănuiesc că primesc multe cadouri! 

M: Păi nu, el vine şi le scoate şi le arată la public şi dansează. 

(...) 

M: E legat şi de sezon. Toamna totdeauna-i mai bogată. 
Se zice că atunci numeri bobocii. Şi cum peste tot la noi în ţară 
toamna începe sezonul nunţilor. Se face vinul, se face ţuica, se 
adună recolta. Şi atuncea începe sezonul de...în fiecare an sînt 
trei-patru-cinci-şase nunţi, aşa una după alta. Sînt cazuri cînd 
două nunţi cad deodată. Ei caută în aşa fel să facă vineri- 
sîmbată-duminică-luni. Trei-patru zile. 

I: Trei-patru zile? 

M: Da. Ei nu fac acasă niciodată, scot pe...Bine unii care 
au curte mai mare fac, şi este limitat de grădină, că au şi grădină 
şi atuncea scot în stradă şi, pur şi simplu, închid strada. Trag 
un cort mare unde să încapă 100 de oameni. Şi atuncea acolo 
se ţine. Adună bănci. Sînt oameni care chiar se ocupă de treaba 
asta, închiriatul cortului şi al ustensilelor. 

I: Trataţia e generoasă aici ? 

M: Da, da. Bine, marea majoritate să ştiţi că oferă 
produsele lor, adică fac ţuică. Ei fac vin. Fiecare face; marea 
majoritate. Fac aici în sat. 

I: Şi la nuntă nu se dau şi bani ? Doar cadouri ? 

M: Se dau, se dau şi bani. Dar şi foarte multe lucruri. Ei, 
poate că a mai scăzut...în ultima vreme, mai curînd bani. Fiindcă 
să cumperi în ultima vreme aragaz, o maşină de spălat... 

I: Chiar şi un mixer... 

M: Chiar şi un mixer te costă. Foarte multe lucruri le scot 
pe stradă; televizoare, depinde şi de rang. La nuntă este foarte 
mare participarea. Participă în primul rînd, cei care sînt invitaţi, 
dar după aceea e pentru toată lumea. 

I: Cam tot satul participă? 

M: Nu, nu tot satul. Nu vă daţi seama, 160 de suflete şi din 
astea foarte mulţi copii. Bine, întotdeauna se caută să invite şi 
oameni mai înstăriţi, că ştii că de acolo se obţine mai mult (...). 

B. Pasaje din interviurile cu sătenii, privitoare la unele 
credinţe, sărbători şi la unele întîmplări cu oameni ai 
locului. 

Fam. D (T.D.= tînărul D.): 

I - există printre pescari nişte credinţe despre mare ? Că 
mai vuieşte ?... 

T.D. - da, marea cînd vuieşte, înghite, este, au fost cazuri, 
anul ăsta trei tineri şi cred că unde staţi dumneavoastră, fiu-su, 
da ? Bine, eu am punctul meu de vedere, şi ca părinte, timp de 
iama, ai lăsat copilul la pescuit... 

I - dar l-au lăsat, sau s-a dus fara să ştie ? 

T.D. - acuma Dumnezeu ştie, eu n-am stat de vorbă. 

I - cît avea băiatul ? 

T.D. - douăşipatru, de-o seamă cu frate-meu; cei doi sînt 
sigur că au fost în aceeaşi clasă, de-o seamă, nu ştiu al treilea, 
e mai mic sau mai mare, nu pot să-mi închipui. 

I - şi cînd s-a-ntîmplat asta ? 

T.D. - în ianuarie. 

I - şi-au fost găsiţi după trei luni ? 

T.D. - cam aşa, după trei-patru luni. 

I - cum i-au identificat ? 

T.D. - i s-au găsit ramele plutind, bagajele, rucsacul. 

I - corpul a fost descoperit ? 

T.D. - da, păi cadavrul cînd se-neacă, se bagă la fund, 
şi-n momentul cum este acum, este apa caldă, în patruzecişiopt 
de ore, cam aşa, ar trebui să se ridice; fiind iarnă, ăla-ngheţase, 
apa rece, nu iese cadavrul la suprafaţă, şi cam cînd se-ncălzeşte, 
atunci iese. 

I - bun, şi după astea trei luni s-a mai încălzit apa; l-a adus la 
mal şi cum l-au identificat după atîta timp ? 

T.D. - aaa, ăsta [chiar în acest moment la biserică încep 
să bată clopotele a mort !] al treilea, chiar unde staţi; s-au găsit 
toţi trei, dar nu în aceeaşi zi, deci cam după o săptamînă, două, 
la rînd aşa, pe acesta ultimul l-au găsit numai pe mal, era pe 

mal. 

I - şi în perioada asta, pînă să le-apară corpurile, s-a sperat 
totuşi că... 

T.D. - că sînt înecaţi, s-a sperat sigur, fiindcă s-au găsit... 

I - s-a ştiut că s-au înecat. 

I - da. 

I - dar practic ce s-a-ntîmplat, a fost furtună ? 

T.D. - furtuna şi s-au răsturnat, că altfel dacă nu se 
răsturnau, nu se-necau. 

I - si-n ianuarie nu se pescuieşte ? 

T.D. - ba da, se pescuieşte. 

I - dar de ce ziceţi că părinţii nu trebuiau să lase copiii ? 

T.D. - el nu era pescar, domnule, şi cu ce barcă au plecat, 
o barcă mică, de fibră, barca aceea am înţeles că curgea. 

I - ce sfînt e ocrotitorul pescarilor aici, în Sfântu 
Gheorghe? 

T.D. - cum adică, ce sfînt, Sfîntul Gheorghe. 

I - Sfîntul Gheorghe e al comunei, dar sfînt ocrotitor al 
pescarilor - există vreo credinţă ? 

T.D. - eu zic că nu, eu poate sînt prea tînăr şi cei bătrîni 
poate ştiu. 

I - se face slujbă pentru ocrotirea pescarilor cînd merg 
pe mare ? 

T.D. - da, se face, da, este-o sărbătoare pentru pescari [o 
întreabă pe mama, aflată în casă]... nu ştiu, e o sărbătoare 
pentru pescari cum s-ar zice, dar...o fi, n-o fi, aşa am învăţat 
de la strămoşi, zicem şi noi că e, dar în realitate care 
este...păstrăm tradiţia că... 

I - şi de Paştele Blajinilor, cum faceţi ? 

T.D. - cum se face...se merge la cimitir, se serveşte, eu 
n-am fost, sincer să vă zic, de cînd am venit [de la liceu din 
Tulcea] în Sfantu sînt zece ani, nu - şapte-opt ani, n-am fost 
niciodată de Paştele Blajinilor, n-am fost că ăsta e felul meu, 
nu merg, se serveşte, se bea, se mănîncă...nu-mi place, nu 
suport. 

Fam. S: 

(...) 

E: La noi sărbătorile de iarnă sînt frumoase. Dacă aţi 
veni! De Anul Nou facem colac. Noi ţinem “pe vechi”. Paştele 
sîntem la fel. Foarte puţini ţin “pe nou”: profesorii, doctorii, 
veterinarii, care nu e de aici, cadrele militare. Pe 14 ianuarie 
avem Anul Nou. Pe 6, de Ajunul Crăciunului, se fierbe grîu cu 
nucă şi compot de prune şi se coc colacii. Şi mergem la naşii 
noştri cu cadouri de ciocolată. Copii se duc la naşii lor de botez 
cu colacii. E o tradiţie. Se simte că este o sărbătoare. A doua zi 
seara se fac grupuri de tineret, se adună, pleacă cu Capra. 

X: de Crăciun? 

E: Şi de Anul Nou. De sărbători “pe nou” se duc la cine 
le ţine. “Pe vechi” este distracţie, de Ajun te pregăteşti, faci 
masă. Ne adunăm neamurile. Zăpada era mare - mormane. 
Am făcut iarnă grea (...). 

Faml.: 

A.: Dumneavoastră ce obiceiuri ruseşti aveţi? 

D-na I.: Făceam hramul, se făcea trei zile pe 6 mai cu 
hore, chermeze, bîlciuri. Dimineaţa era biserica, era obligatoriu 
şi după masa veneam acasă, ne schimbam şi mergeam acolo şi 
seara veneam acasă, iar ne schimbam şi pînă dimineaţa la 3 
dansam. Veneau şi tinerii şi bătrînii şi veneau din Caraorman, 
Crişan, Dunavăţ. Sau Sfinta Treime era la noi trei zile: sarmale, 
friptură, peşte, din came...satul trăia, toată lumea aducea şi 
puneam la comun. Şi anul ăsta a fost frumos. 

A.: Şi corul ? 

D-na I.: Eram 24 de femei şi 13 bărbaţi. Am mers şi la 
Constanţa, la Mangalia şi am fost decoraţi cu premiul I la 
Concursul de interpretare a cîntecului rusesc. Era prin ’88, ’89. 

S-a cîştigat tot timpul. 

A.: Aveaţi costume? 

D-na I.: Da, de la cămin, dar s-au distrus că la nunţi babele 
se maschează. Am cîştigat premiul II la Constanţa...şi cu 
dansuri am fost. 

C.: Ce se întîmplă în astea trei zile (de hram) ? 

D-na I.: Şi concursuri de călărie, de bărci, de tras funia. 
Se făcea Ziua Marinei frumos la noi - pe 2 august - acum se 
face Sfînta Mărie. Ce chermeză se face ?! Făceam peşte prăjit, 
peşte la grătar...aduceam muzica de la Sulina şi scoteam un 
ponton în mijloc şi făceam sconder şi-l ungeam cu vaselină şi 
legam un porc - cine-1 prindea. Se dădea drumul la raţe şi 
alergau după ele. Plecam la chermeză, pe gratis, intram. Era 
un vis. 

C: Dar sărbătorile le Jăceaţi împreună ? 

D-na I.: Da cum ?! Ne strîngeam cu toţii. Mergeam cu 
colindul, cu uratul, răsuna tot satul. Noi sărbătorile pe vechi le 
ţineam. Şi acum ne adunăm, aduce ăla puţin, ăla puţin. Punem 
mese şi stăm. 

C.: Vă place cum se restaurează pictura bisericii? 

D-na I.: Da, foarte frumos. Se cântă şi ruseşte duminica 
de la 7 la 8. Ştie şi preotul că este din judeţul Tulcea. 

C: Mai sînt familii mixte în sat ? 

D-na I.: Oh, cîţi ? Dar acum sînt mai mulţi aşa. 

(...) 

La noi în sat se cîntă la nuntă pe străzi. Sîmbăta se face 
nuntă la mireasă acasă, mireasa îşi pune o coroniţă pe cap şi 
umblă şi invită oamenii la masă, se duce după mire şi-l aduce, 
naşii, toţi la mireasă. Se adună lumea, se serveşte cu dulceaţă 
şi apă minerală sau un pahar de vin. Noaptea nunta s-a spart. 
Duminica mireasa se îmbracă la ea acasă şi mirele la el acasă. 
De la mireasă se ducea şi-l aducea pe mire tot la mireasă acasă. 
De aici, mirele lua naşii şi se făcea alai, se ducea la Consiliu şi 
scoteau actele. De acolo, plecau la biserică la cununie. Alaiul 
care pleca de la mireasă era dator să meargă la Consiliu şi de la 

Consiliu la biserică şi de aici la nuntă, acasă. Duminică masa 
mare se făcea la mire. Luni încă o dată masă şi se făcea came 
cu varză, friptură din peşte şi came. 

Marţi era ciorbă de potroace şi mireasa cumpără pentru 
părinţii ei haine noi, iar mirele pentru ai lui şi spălam picioarele. 
După aceea, se pun în căruţă, pe căruţă se pune un ţol frumos, 
se fac coroane de flori la părinţi şi trag bărbaţii căruţele prin 
sat. După aceea, intram în bufet şi întreabă mama cine, ce 
doreşte. Cîntă naşul sus pe masă la bufet şi dansează. Pe urmă, 
îi ducem la Dunăre să-i spălăm şi îi aruncăm cu căruţa cu tot în 
apă. Dacă-i frig, vin acasă, încălzesc apă şi în cort fac baie, 
spală numai picioarele şi gata. Se mascau babele. Dar acum 
începe sîmbăta şi luni se termină. Aduc muzica de departe iar 
marţi muzica pleacă şi n-au ce face şi iau capace şi bat. 
Coroniţele de pe capul părinţilor se aruncă pe casă şi zice că 
dacă fură păsările coroniţele pîna trece anul unul din căsătoriţi 
moare mai repede. Cînd vin la masă copiii pun borcanele cu 
apă şi mirele şi naşul le pun bani la copii. Cînd ajung la poartă 
bucătăresele nu-1 lasă să treacă şi pun la poartă şi morcovi şi 
cartofi şi de toate şi bat cu capacele şi naşul le dă cît are plăcere. 
Dacă naşului i-a plăcut masa, după ce s-au pus şi prăjiturile se 
urcă sus pe scaun şi cîntă geampara şi dansează. Cheamă 
bucătăresele şi joacă, apoi face cinste la toate bucătăresele. Le 
dă o sticlă de ceva şi o cutie de fondante. 

C.: La botez cum se face ? La un an se rupe turta ? 

D-na I.: Nu, nu se rupe. Dar se pun pe tavă de toate şi se 
spune că dacă ia foarfecă o să fie croitor, dacă ia creionul o să 
fie învăţat. 

C.: Şi la înmormînlare cum este ? 

D-na I.: La fel... 

C.: Dar am văzut în cimitir nişte mese pe morminte. 

D-na I.: Asta cînd se duc sîmbăta, duminica, de sărbători 
să nu ţină tava şi pun pe măsuţele alea cînd facem Paştele 
Morţilor. Prima săptămînă după Paşte ne ducem să citească 
pomelnice pentru morţi şi întindem cearceafuri şi ne punem la 

masă toţi şi se împarte la toţi. 

A.: Am văzut la biserică un băieţel cu un clopoţel în mînă 
şi un coşuleţ. 

D-na I.: După ce spune Tatăl Nostru se pun bani acolo şi 
din ei se cumpără steaguri, vin, făină, pentru prescură şi 
luminări, tămîie. 

(...) 

A.: Dumneavoastră vă mai aduceţi aminte cum era 
sărbătoarea de Sfîntul Gheorghe ? Cum se face acuma ? 

D-na I.: Este alegere şi primarul le cam face. Adică S. 
ăsta [patronul firmei de pescuit din comună]. 

D-nul I.: Din ’90 încoace pe toată lumea a paralizat-o 
banii...alţii gîfiie de bani şi alţii gîfiie de necazuri. 

A.: Şi s-a schimbat şi sărbătoarea asta din cauza banilor ? 
înainte dura trei zile. 

D-nul I.: înainte erau toţi la acelaşi nivel pe cînd 
acuma...Cine-şi mai permite să cumpere o bere la sticlă că-i 
20 de mii, o halbă de bere-i 15 mii şi dacă mai vine şi altul la 
tine cu ce-1 serveşti, nici peşte nu...vine la frate, la soră, la 
mamă...nu mai este puterea de cumpărare. 

A.: Nu, dar oricum lumea poate să petreacă. Măcar să se 
bucure cînd sînt sărbătorile astea. 

D-nul I.: Să vă dau un exemplu. înainte de Paşte era 
lume.. .acuma doi-trei ani dar şi înainte. Dacă te dezbrăcai gol, 
nu te vedea nimeni. La crîşmă.. .două-trei familii dar chelnăriţe 
vreo zece (Paştele ăsta), a mai angajat, a crezut că are vînzări 
dar nimic. Şi atunci care-i binele ? 

D-na I.: Numai de hram era lume multă. Totu-i 
scump...păi a ajuns o bere 15 mii - o halbă de apă ? 

C.: înainte toată lumea dădea o găină, ceva şi se Jacea 
hram. Acum cine mai dă ? 

D-na I.: De hram, da. Acum s-a sponsorizat - S. [acelaşi 
patron amintit mai sus]. 

G: Şi tot aşa s-a făcut ? 

D-na I.: Da, s-a făcut frumos anul ăsta - cu artificii, în 

comună s-au dat mici, bere. 

D-nul I.: Cu concursul primăriei - concurs numa’. 
Primăria numai cu vorbe. 

A.: Oamenii nu mai au de unde să dea ei pentru 
sărbători? 

D-na I.: Nu se descurcă. 


Mulţumesc colegilor mei de la Masteratul de Antropologie Culturală 
(promoţia 2002-2004), SNSPA, pentru transmiterea interviurilor 
realizate la Sfăntu Gheorghe în vara lui 2003. 

